# 無間等經

如是我聞：一時，佛住王舍城迦蘭陀竹園。 ^n1

爾時，尊者舍利弗，共摩訶拘絺羅，在耆闍崛山。摩訶拘絺羅晡時從禪起，詣舍利弗所，共相問訊，相娛悅已，卻坐一面。 ^n2

時摩訶拘絺羅語舍利弗：「欲有所問，仁者寧有閑暇見答以不？」 ^n3

舍利弗言：「仁者且問，知者當答。」 ^n4

時摩訶拘絺羅問舍利弗言：「若比丘未得無間等法，欲求無間等法，云何方便求？思惟何等法？」 ^n5

舍利弗言：「若比丘未得無間等法，欲求無間等法，精勤思惟：
五受陰如病、如癰、如刺、如殺，無常、苦、空、非我。
所以者何？是所應處故。若比丘於此五受陰精勤思惟，得須陀洹果證。」 ^n6

又問舍利弗：「得須陀洹果證已，欲得斯陀含果證者，當思惟何等法？」 ^n7

舍利弗言：「拘絺羅！已得須陀洹果證已，欲得斯陀含果證者，亦當精勤思惟：此五受陰法如病、如癰、如刺、如殺，無常、苦、空、非我。
所以者何？是所應處故。若比丘於此五受陰精勤思惟，得斯陀含果證。」 ^n8

摩訶拘絺羅又問舍利弗言：「得斯陀含果證已，欲得阿那含果證者，當思惟何等法？」 ^n9

舍利弗言：「拘絺羅！得斯陀含果證已，欲得阿那含果證者，當復精勤思惟：此五受陰法，如病、如癰、如刺、如殺，無常、苦、空、非我。
所以者何？是所應處故。若比丘於此五受陰精勤思惟，得阿那含果證。」 ^n10

摩訶拘絺羅又問舍利弗言：「得阿那含果證已，欲得阿羅漢果證者，當思惟何等法？」 ^n11

舍利弗言：「拘絺羅！得阿那含果證已，欲得阿羅漢果證者，當復精勤思惟：此五受陰法，如病、如癰、如刺、如殺，無常、苦、空、非我。
所以者何？是所應處故。若比丘於此五受陰法精勤思惟，得阿羅漢果證。」 ^n12

摩訶拘絺羅又問舍利弗：「得阿羅漢果證已，復思惟何等法？」 ^n13

舍利弗言：「摩訶拘絺羅！阿羅漢亦復思惟：此五受陰法，如病、如癰、如刺、如殺，無常、苦、空、非我。
所以者何？〔無〕得未得故、證未證故，〔但為〕見法樂住故。」 ^n14

時二正士各聞所說，歡喜而去。^n15
