# 生聞經

如是我聞：一時，佛住舍衛國祇樹給孤獨園。 ^n1

時有生聞婆羅門，來詣佛所，稽首佛足，與世尊面相問訊慰勞已，退坐一面，白佛言：「瞿曇！所謂正見者。何等為正見？」 ^n2

佛告婆羅門；「正見有二種：有正見世俗、有漏、有取、轉向善趣，有正見是聖、出世間、無漏、不取、正盡苦、轉向苦邊。 ^n3

何等為正見〔是〕世俗、有漏、有取、轉向善趣？ ^n4a

謂正見有施、有說、有齋，乃至自知不受後有。 ^n4b

婆羅門！是名正見〔是〕世俗、有漏、有取、向於善趣。 ^n4c

婆羅門！何等為正見是聖、出世間、無漏、不取、正盡苦、轉向苦邊？ ^n5a

謂聖弟子，苦、苦思惟，集、滅，道、道思惟，無漏思惟相應，於法選擇、分別、求覺、巧便、黠慧、觀察。 ^n5b

是名正見是聖、出世間、無漏、不取、正盡苦、轉向苦邊。」 ^n5c

佛說此經已，生聞婆羅門聞佛所說，歡喜隨喜，從座起去。 ^n6

如正見，如是正志、正語、正業、正命、正方便、正念、正定，一一經如上說。^n7
