# 給孤獨經

如是我聞：一時，佛住舍衛國祇樹給孤獨園。時給孤獨長者，來詣佛所，稽首佛足，退坐一面，白佛言：「世尊！若有人在我舍者，皆得淨信；諸在我舍而命終者，皆得生天。」 ^n1

佛言：「善哉！善哉！長者！是深妙說，是一向受，於大眾中作師子吼言：在我舍者皆得淨信，及其命終皆生天上。有何大德神力比丘為汝說言：凡在汝舍命終者，皆生天上耶？」 ^n2

長者白佛：「不也，世尊！」 ^n3

復問：「云何為比丘尼，為諸天，為從我所面前聞說？」 ^n4

長者白佛：「不也，世尊！」 ^n5

「云何長者！汝緣自知見，知在我舍命終者，皆生天上耶？」 ^n6

長者白佛：「不也，世尊！」 ^n7

佛告長者；「汝既不從大德神力比丘所聞，非比丘尼，非諸天，又不從我面前聞說，復不緣自見知：若有諸人於我舍命終者，皆生天上。汝今何由能作如是甚深妙說，作一向受，於大眾中作師子吼，而作是言：有人於我舍命終者，皆生天上？」 ^n8

長者白佛：「無有比丘大德神力而來告我，如上廣說，乃至悉皆生天。 ^n9

世尊！然我〔見〕眾生主懷妊之時，我即教彼為其子故，歸佛、歸法、歸比丘僧。及其生已，復教三歸及生知見，復教持戒。設復婢使、下賤客人懷妊，及生，亦如是教。 ^n10

若人賣奴婢者，我輒往彼語言：賢者！我欲買人，汝當歸佛、歸法、歸比丘僧，受持禁戒。隨我教者，輒授五戒，然後隨價而買；不隨我教，則所不取。若復止客，若傭作人，亦復先要受三歸、五戒，然後受之。 ^n11

若復有來求為弟子，若復乞貸舉息，我悉要以三歸、五戒，然後受之。 ^n12

又復我舍供養佛及比丘僧時，稱父母名，兄弟、妻子、宗親、知識、國王、大臣、諸天、龍神，若存、若亡，沙門、婆羅門，內外、眷屬，下至僕使，皆稱其名而為咒願。又從世尊聞稱名咒願因緣，皆得生天。或因園田布施，或因房舍，或因床臥具，或因常施，或施行路，下至一摶施與眾生，此諸因緣皆生天上。」 ^n13

佛言：「善哉！善哉！長者！汝以信心故能作是說。如來於彼有無上知見，審知汝舍有人命終，皆悉生天。」 ^n14

爾時，給孤獨長者聞佛所說，歡喜隨喜，作禮而去。^n15
