# 迦葉經

如是我聞：一時，佛住舍衛國祇樹給孤獨園。 ^n1

時有迦葉天子，容色絕妙，於後夜時，來詣佛所，稽首佛足，退坐一面。其身光明，遍照祇樹給孤獨園。 ^n2

時彼迦葉天子白佛言：
「世尊我今當說比丘及比丘所說。」 ^n3

佛告迦葉天子：「隨所樂說。」 ^n4

時彼迦葉天子而說偈言：
比丘守正念，其心善解脫，晝夜常勤求，逮得離塵垢。曉了知世間，於塵離塵垢，比丘無憂患，心無所染著。 ^n5

世尊！是名比丘，是名比丘所說。」 ^n6

佛告迦葉：「如是，如是，知汝所說。」 ^n7

迦葉天子聞佛所說，歡喜隨喜，稽首佛足，即沒不現。
〔摩佉問所害，彌佉諮照明，曇摩誦應作，多羅詢所短，
極難及伏藏，迦默決二疑，實智及渡流，栴檀之所說，
無垢有非有，斯兩迦葉談。〕^n8
