# 六七

聞如是： ^n1

一時，佛在舍衛國祇樹給孤獨園。 ^n2

爾時，阿那邠持長者便往至世尊所，頭面禮世尊足，在一面坐。 ^n3

世尊告曰：「云何長者！貴家恆布施貧乏耶？」 ^n4

長者對曰：「如是，世尊！恆布施貧乏。於四城門而廣布施，復在家中給與所須。世尊！我或時作是念：并欲布施野獸、飛鳥、豬、狗之屬。我亦無是念：此應與，此不應與。亦復無是念：此應與多，此應與少。我恆有是念：一切眾生皆由食而存其命，有食便存，無食便喪。」 ^n5

世尊告曰：「善哉！善哉！長者！汝乃以菩薩心，專精一意而廣惠施。然此眾生由食得濟，無食便喪。長者！汝當獲大果，得大名稱，有大果報，聲徹十方，得甘露法味。所以然者，菩薩之處恆以平等心而以惠施，專精一意，念眾生類由食而存，有食便濟，無食便喪。是謂，長者！菩薩心所安處而廣惠施。」 ^n6

爾時，世尊便說偈曰：
盡當普惠施，終無悋悔心；必當遇良友，得濟到彼岸。
是故，長者！當平等意而廣惠施。如是，長者！當作是學！」 ^n7

爾時，長者聞佛所說，歡喜奉行！^n8
