# 迦摩經

如是我聞：一時，佛住舍衛國祇樹給孤獨園。 ^n1

時有迦摩天子，容色絕妙，於後夜時，來詣佛所，稽首佛足。身諸光明，遍照祇樹給孤獨園。 ^n2

時迦摩天子白佛言：「甚難，世尊！甚難，善逝！」 ^n3

爾時，世尊說偈答言：
所學為甚難，具足戒三昧，遠離於非家，閑居寂靜樂。 ^n4

迦摩天子白佛言：「世尊！靜默甚難得。」 ^n5

爾時，世尊說偈答言：
得所難得學，具足戒三昧，晝夜常專精，修習意所樂。 ^n6

迦麾天子白佛言：「世尊！正受心難得。」 ^n7

爾時，世尊說偈答言：
難住正受住，諸根心決定，能斷死魔縻，聖者隨欲進。 ^n8

迦摩天子復白佛言：「世尊！嶮道甚難行。」 ^n9

爾時，世尊說偈答言：
難涉之嶮道，當行安樂進。非聖墮於彼，足上頭向下；賢聖乘正直，嶮路自然平。 ^n10

佛說此經已，迦摩天子聞佛所說，歡喜隨喜，稽首佛足，即沒不現。^n11
