# 優陀羅經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「優陀羅羅摩子，彼在眾中，數如是說：『於此生中，觀此、覺此，不知癰本，然後具知癰本。』 ^n3

優陀羅羅摩子無一切知，自稱一切知，實無所覺，自稱有覺。 ^n4

優陀羅羅摩子，如是見、如是說：『有者，是病、是癰、是刺。設無想者，是愚癡也。若有所覺，是止息、是最妙，謂乃至非有想非無想處。』 ^n5

彼自樂身，自受於身，自著身已，修習乃至非有想非無想處，身壞命終，生非有想非無想天中。彼壽盡已，復來此間，生於狸中。 ^n6

此比丘正說者，於此生中，觀此、覺此，不知癰本，然後具知癰本。 ^n7

云何比丘正觀耶？
比丘者，知六更觸，知習、知滅、知味、知患、知出要，以慧知如真，是謂比丘正觀也。 ^n8

云何比丘覺？
比丘者，知三覺，知習、知滅、知味、知患、知出要，以慧知如真，是謂比丘覺。 ^n9

云何比丘不知癰本，然後具知癰本？
比丘者，知有愛滅，拔其根本，至竟不復生，是謂比丘不知癰本，然後具知癰本。 ^n10

癰者，謂此身也，色麁四大，從父母生，飲食長養，衣被按摩，澡浴強忍，是無常法、壞法、散法，是謂癰也。 ^n11a

癰本者，謂三愛也，欲愛、色愛、無色愛，是謂癰本。 ^n11b

癰一切漏者，謂六更觸處也，眼漏視色，耳漏聞聲，鼻漏嗅香，舌漏嘗味，身漏覺觸，意漏知諸法，是謂癰一切漏。 ^n11c

比丘！我已為汝說癰、說癰本，如尊師所為弟子起大慈哀，憐念愍傷，求義及饒益，求安隱快樂者，我今已作。 ^n12

汝等亦當復自作，至無事處、山林樹下、空安靜處，燕坐思惟，勿得放逸！勤加精進，莫令後悔！此是我之教敕，是我訓誨。」 ^n13

佛說如是，彼諸比丘聞佛所說，歡喜奉行。^n14
