# 一切事經

如是我聞：一時，佛住迦毘羅衛國尼拘律園中。 ^n1

爾時，釋氏摩訶男，來詣佛所，稽首佛足，退坐一面，白佛言：「世尊云何名優婆塞？」 ^n2

佛告摩訶男：「優婆塞者，在家清白，乃至盡壽歸依三寶，為優婆塞，證知我。」 ^n3

摩訶男白佛：「世尊！云何為滿足一切優婆塞事？」 ^n4a

佛告摩訶男：「若優婆塞有信無戒，是則不具，當勤方便，具足淨戒。具足信、戒而不施者，是則不具；以不具故，精勤方便修習布施，〔令〕具足滿。信、戒、施滿，不能隨時往詣沙門，聽受正法，是則不具；以不具故，精勤方便，隨時往詣塔寺，見諸沙門，不一心聽受正法，是不具足；信、戒、施、聞修習滿足，聞已不持，是不具足；以不具足故，精勤方便，隨時往詣沙門，專心聽法，聞則能持，不能觀察諸法深義，是不具足；不具足故，精勤方便，信、戒、施、聞，聞則能持，持已觀察甚深妙義，而不隨順知法次法向，是則不具；以不具故，精勤方便，信、戒、施、聞，受持，觀察，了達深義，隨順行，法次法向。摩訶男！是名滿足一切種優婆塞事。」 ^n4b

摩訶男白佛：「世尊！云何名優婆塞能自安慰、不安慰他？」 ^n5a

佛告摩訶男：「若優婆塞能自立〔戒〕，不能令他立於正〔戒〕；自持淨戒，不能令他持戒具足；自行布施，不能以施建立於他；自詣塔寺，見諸沙門，不能勸他令詣塔寺，往見沙門；自專聽法，不能勸人樂聽正法；聞法自持，不能令他受持正法；自能觀察甚深妙義，不能勸人令觀深義；自知深法，能隨順行法次法向，不能勸人令隨順行法次法向。摩訶男！如是八法成就者，是名優婆塞能自安慰、不安慰他。」 ^n5b

摩訶男白佛：「世尊！優婆塞成就幾法，自安安他？」 ^n6a

佛告摩訶男：「若優婆塞成就十六法者，是名優婆塞自安安他。何等為十六？ ^n6b

摩訶男！若優婆塞具足正信，〔亦以正信〕建立他人。 ^n7a

自持淨戒，亦以淨戒建立他人。 ^n7b

自行布施，教人行施。 ^n7c

自詣塔寺見諸沙門，亦教人往見諸沙門。 ^n7d

自專聽法，亦教人聽。 ^n7e

自受持法，教人受持。 ^n7f

自觀察義，教人觀察。 ^n7g

自知深義，隨順修行，法次法向，亦復教人解了深義，隨順修行，法次法向。 ^n7h

摩訶男！如是十六法成就者，是名優婆塞能自安慰，亦安慰他人。 ^n8

摩訶男！若優婆塞成就如是十六法者，彼諸大眾，悉詣其所，謂婆羅門眾、剎利眾、長者眾、沙門眾，於諸眾中，威德顯曜。譬如日輪，初中及後，光明顯照。如是優婆塞十六法成就者，初中及後，威德顯照。 ^n9

如是摩訶男！若優婆塞十六法成就者，世間難得！」 ^n10

佛說此經已，釋氏摩訶男聞佛所說，歡喜隨喜，即從坐起，作禮而去。^n11
