# 一九八

聞如是： ^n1

一時，佛在舍衛國祇樹給孤獨園。 ^n2

爾時，舍衛城中婆提長者遇病命終，然彼長者無有子息，所有財寶盡沒入官。 ^n3

爾時，王波斯匿塵土坌身來至世尊所，頭面禮足，在一面坐。 ^n4

是時，世尊問王曰：「大王！何故塵土坌身來至我所？」 ^n5

波斯匿王白世尊曰：「此舍衛城內有長者名婆提，今日命終，彼無子息，躬往收攝財寶，理使入官。純金八萬斤，況復餘雜物乎！然彼長者存在之日，所食如此之食，極為弊惡，不食精細，所著衣服垢坌不淨，所乘車騎極為瘦弱。」 ^n6

世尊告曰：「如是，大王！如王來言：夫慳貪之人得此財貨，不能食噉。不與父母、妻子、僕從、奴婢，亦復不與朋友、知識，亦復不與沙門、婆羅門、諸尊長者。若有智之士得此財寶，便能惠施廣濟，一切無所愛惜，供給沙門、婆羅門、諸高德者。」 ^n7

時，王波斯匿說曰：「此婆提長者命終為生何處？」 ^n8

世尊告曰：「此婆提長者命終生涕哭大地獄中。所以然者，此斷善根之人，身壞命終，生涕哭地獄中。」 ^n9

波斯匿王曰：「婆提長者斷善根耶？」 ^n10

世尊告曰：「如是，大王！如王所說，彼長者斷於善根，然彼長者故福已盡，更不造新。」 ^n11

王波斯匿曰：「彼長者頗有遺餘福乎？」 ^n12

世尊告曰：「無也，大王！乃無毫釐之餘有存在者，如彼田家公，但收不種，後便窮困，漸以命終。所以然者，但食故業，更不造新。此長者亦復如是，但食故福，更不造新福，此長者今夜當在涕哭地獄中。」 ^n13

爾時，波斯匿王便懷恐怖，抆淚而曰：「此長者昔日作何功德福業生在富家？復作何不善根本，不得食此極富之貨，不樂五樂之中？」 ^n14

爾時，世尊告波斯匿王曰：「過去久遠迦葉佛時，此長者在此舍衛城中為田家子。爾時，佛去世後，有辟支佛出世，往詣此長者家。
爾時，此長者見辟支佛在門外，見已，便生是念：如此尊者出世甚難，我今可以飲食往施此人。
爾時，長者便施彼辟支佛食，辟支佛得食已，便飛在虛空而去。
時，彼長者見辟支佛作神足，作是誓願：『持此善本之願，使世世所生之處，不墮三惡趣，常多財寶。』
後有悔心：我向所有食，應與奴僕，不與此禿頭道人使食。 ^n15

爾時，田家長者豈異人乎？莫作是觀。所以然者，爾時田家長者，今此婆提長者是。是時施已，發此誓願，持此功德，所生之處不墮惡趣，恆多財饒寶，生富貴之家，無所渴乏。既復施已，後生悔心：我寧與奴僕使食，不與此禿頭道人使食。以此因緣本末，不得食此極有之貨，亦復不樂五樂之中，不自供養；復不與父母、兄弟、妻子、僕從、朋友、知識，不施沙門、婆羅門、諸尊長者，但食故業，不造新者。
是故，大王！若有智之士得此財貨，當廣布施，莫有所惜，復當得無極之財。如是，大王！當作是學！」 ^n16

爾時，波斯匿王白世尊曰：「自今已後，當廣布施沙門、婆羅門四部之眾，諸外道、異學來乞求者，我不堪與。」 ^n17

世尊告曰：「大王！莫作是念。所以然者，一切眾生皆由食得存，無食便喪。」 ^n18

爾時，世尊便說此偈：
念當廣惠施，終莫斷施心；必當值賢聖，度此生死源。 ^n19

爾時，波斯匿王白世尊曰：「我今倍復歡慶於向如來，所以然者：『一切眾生皆由食得存，無食不存。』」 ^n20

爾時，波斯匿王曰：「自今已後，當廣惠施，無所悋惜。」 ^n21

是時，世尊與王說微妙之法。時，王卽從座起，頭面禮足，便退而去。 ^n22

爾時，王波斯匿聞佛所說，歡喜奉行！^n23
