# 五下分結經

我聞如是︰ ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「我曾說五下分結，汝等受持耶？」
諸比丘默然不答。 ^n3

世尊復再三告諸比丘：「我曾說五下分結，汝等受持耶？」
諸比丘亦再三默然不答。 ^n4

爾時，尊者鬘童子在彼眾中，於是，尊者鬘童子卽從座起，偏袒著衣，叉手向佛，白曰：「世尊曾說五下分結，我受持之。」 ^n5

世尊問曰：「鬘童子！我曾說五下分結，汝等受持耶？」 ^n6

尊者鬘童子答曰：「世尊曾說欲初下分結，是我受持；恚、身見、戒取、疑，世尊說第五下分結，是我受持。」 ^n7

世尊訶曰：「鬘童子！汝云何受持我說五下分結？鬘童子！汝從何口受持我說五下分結耶？鬘童子！非為眾多異學來，以嬰孩童子責數喻詰責汝耶？
鬘童子！嬰孩幼小，柔軟仰眠，意無欲想，況復欲心纏住耶？然彼性使故，說欲使。
鬘童子！嬰孩幼小，柔軟仰眠，無眾生想，況復恚心纏住耶？然彼性使故，說恚使。
鬘童子！嬰孩幼小，柔軟仰眠，無自身想，況復身見心纏住耶？然彼性使故，說身見使。
鬘童子！嬰孩幼小，柔軟仰眠，無有戒想，況復戒取心纏住耶？然彼性使故，說戒取使。
鬘童子！嬰孩幼小，柔軟仰眠，無有法想，況復疑心纏住耶？然彼性使故，說疑使。
鬘童子！非為眾多異學來，以此嬰孩童子責數喻詰責汝耶？」 ^n8

於是，尊者鬘童子為世尊面訶責已，內懷憂慼，低頭默然，失辯無言，如有所伺。 ^n9

彼時，世尊面前訶責鬘童子已，默然而住。 ^n10

爾時，尊者阿難立世尊後，執扇扇佛，於是，尊者阿難叉手向佛，白曰：「世尊！今正是時。善逝！今正是時。若世尊為諸比丘說五下分結者，諸比丘從世尊聞已，善受善持。」 ^n11

世尊告曰：「阿難！諦聽！善思念之。」 ^n12

尊者阿難白曰：「唯然，當受教聽。」 ^n13

佛言：「阿難！或有一為欲所纏，欲心生已，不知捨如真。彼不知捨如真已，欲轉熾盛，不可制除，是下分結。 ^n14a

阿難！或有一為恚所纏，恚心生已，不知捨如真。彼不知捨如真已，恚轉熾盛，不可制除，是下分結。 ^n14b

阿難！或有一為身見所纏，身見心生已，不知捨如真。彼不知捨如真已，身見轉盛，不可制除，是下分結。 ^n14c

阿難！或有一為戒取所纏，戒取心生已，不知捨如真。彼不知捨如真已，戒取轉盛，不可制除，是下分結。 ^n14d

阿難！或有一為疑所纏，疑心生已，不知捨如真。彼不知捨如真已，疑轉熾盛，不可制除，是下分結。 ^n14e

阿難！若依道、依跡，斷五下分結；彼不依此道、不依此跡，斷五下分結者，終無是處。
阿難！猶如有人欲得求實，為求實故，持斧入林。彼人見樹成就根、莖、枝、葉及實，彼人不截根、莖，得實歸者，終無是處。
如是，阿難！若依道、依跡，斷五下分結；不依此道、不依此跡，斷五下分結者，終無是處。 ^n15

阿難！若依道、依跡，斷五下分結；彼依此道、依此跡，斷五下分結者，必有是處。
阿難！猶如有人欲得求實，為求實故，持斧入林。彼人見樹成就根、莖、枝、葉及實，彼人截根、莖，得實歸者，必有是處。
如是，阿難！若依道、依跡，斷五下分結；依此道、依此跡，斷五下分結者，必有是處。 ^n16

阿難！依何道、依何跡，斷五下分結？
a阿難！或有一不為欲所纏，若生欲纏，卽知捨如真；彼知捨如真已，彼欲纏便滅。
b阿難！或有一不為恚所纏，若生恚纏，卽知捨如真；彼知捨如真已，彼恚纏便滅。
c阿難！或有一不為身見所纏，若生身見纏，卽知捨如真；彼知捨如真已，彼身見纏便滅。
d阿難！或有一不為戒取所纏，若生戒取纏，卽知捨如真。彼知捨如真已，彼戒取便滅。
e阿難！或有一不為疑所纏，若生疑纏，卽知捨如真；彼知捨如真已，彼疑纏便滅。阿難！依此道、依此跡，斷五下分結。 ^n17

阿難！猶恒伽河，其水溢岸，若有人來彼岸，有事欲得度河。彼作是念：此恒伽河，其水溢岸，我於彼岸有事欲度，身無有力令我安隱浮至彼岸。阿難！當知彼人無力。 ^n18a

如是，阿難！若有人覺、滅、涅槃，其心不向而不清淨，不住解脫，阿難！當知此人如彼羸人無有力也。 ^n18b

阿難！猶恒伽河，其水溢岸，若有人來彼岸，有事欲得度河。彼作是念：此恒伽河，其水溢岸，我於彼岸有事欲度，身今有力令我安隱浮至彼岸。阿難！當知彼人有力。 ^n19a

如是，阿難！若有人覺、滅、涅槃，心向清淨而住解脫，阿難！當知此人如彼有力人。 ^n19b

阿難！猶如山水，甚深極廣，長流駛疾，多有所漂，其中無船，亦無橋梁。或有人來彼岸，有事則便求度，彼求度時而作是念：今此山水甚深極廣，長流駛疾，多有所漂，其中無船，亦無橋梁而可度者，我於彼岸有事欲度，當以何方便令我安隱至彼岸耶？復作是念：我今寧可於此岸邊收聚草木，縛作椑栰，乘之而度。彼便岸邊收聚草木，縛作椑栰，乘之而度，安隱至彼。 ^n20a

如是，阿難！若有比丘攀緣厭離，依於厭離，住於厭離，止息身惡故，心入離、定故，離欲、離惡不善之法，有覺、有觀，離生喜、樂，得初禪成就遊。彼依此處，觀覺興衰；彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n20b

云何昇進得止息處？彼覺、觀已息，內靜、一心，無覺、無觀，定生喜、樂，得第二禪成就遊。彼依此處，觀覺興衰；彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n21a

云何昇進得止息處？彼離於喜欲，捨無求遊，正念正智而身覺樂，謂聖所說、聖所捨、念、樂住、空，得第三禪成就遊。彼依此處，觀覺興衰；彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n21b

云何昇進得止息處？彼樂滅、苦滅，喜、憂本已滅，不苦不樂、捨、念、清淨，得第四禪成就遊。彼依此處，觀覺興衰；彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n21c

云何昇進得止息處？彼度一切色想，滅有礙想，不念若干想，無量空，是無量空處成就遊。彼依此處，觀覺興衰。彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n21d

云何昇進得止息處？彼度一切無量空處，無量識，是無量識處成就遊。彼依此處，觀覺興衰；彼依此處，觀覺興衰已，住彼必得漏盡。設住彼不得漏盡者，必當昇進得止息處。 ^n21e

云何昇進得止息處？彼度一切無量識處，無所有，是無所有處成就遊。彼若有所覺，或樂或苦，或不苦不樂。彼觀此覺無常，觀興衰、觀無欲、觀滅、觀斷、觀捨。彼如是觀此覺無常，觀興衰、觀無欲、觀滅、觀斷、觀捨已，便不受此世。不受此世已，便不恐怖。因不恐怖，便般涅槃，生已盡，梵行已立，所作已辦，不更受有，知如真。 ^n21f

猶去村不遠，有大芭蕉，若人持斧破芭蕉樹，破作片，破為十分，或作百分。破為十分，或作百分已，便擗葉葉，不見彼節，況復實耶？ ^n22

阿難！如是比丘若有所覺，或樂或苦，或不苦不樂。彼觀此覺無常，觀興衰、觀無欲、觀滅、觀斷、觀捨。彼如是觀此覺無常，觀興衰、觀無欲、觀滅、觀斷、觀捨已，便不受此世。不受此世已，便不恐怖。因不恐怖已，便般涅槃，生已盡，梵行已立，所作已辦，不更受有，知如真。」 ^n23

於是，尊者阿難叉手向佛，白曰：「世尊！甚奇！甚特！世尊為諸比丘依依立依，說捨離漏，說過度漏，然諸比丘不速得無上，謂畢究竟盡。」 ^n24

世尊告曰：「如是，阿難！如是，阿難！甚奇！甚特！我為諸比丘依依立依，說捨離漏，說過度漏，然諸比丘不速得無上，謂畢究竟盡。所以者何？人有勝如故，修道便有精麁。修道有精麁故，人便有勝如。阿難！是故我說人有勝如。」 ^n25

佛說如是，尊者阿難及諸比丘聞佛所說，歡喜奉行。^n26
