# 仙尼經

如是我聞：一時，佛住王舍城迦蘭陀竹園。 ^n1

爾時，有外道出家，名仙尼，來詣佛所，恭敬問訊，於一面坐。白佛言：「世尊！先一日時，若沙門、若婆羅門、若遮羅迦、若出家，集於希有講堂。如是義稱：富蘭那迦葉為大眾主，五百弟子前後圍遶，其中有極聰慧者，有鈍根者，及其命終，悉不記說其所往生處。復有末迦梨瞿舍利子，為大眾主，五百弟子前後圍遶，其諸弟子有聰慧者，有鈍根者，及其命終，悉不記說所往生處。如是先闍那毘羅胝子，阿耆多翅舍欽婆羅，迦羅拘陀迦栴延，尼揵陀若提子等，各與五百弟子前後圍遶，亦如前者。沙門瞿曇爾時亦在。彼論中言：沙門瞿曇為大眾主，其諸弟子有命終者，即記說言：某生彼處，某生此處。我先生疑，云何沙門瞿曇得如此法？」 ^n2

佛告仙尼：「汝莫生疑！以有惑故，彼則生疑。仙尼！當知有三種師。何等為三？ ^n3

有一師，見現在世真實是我，如所知說，而無能知命終後事，是名第一師出於世間。 ^n4

復次，仙尼！有一師，見現在世真實是我，命終之後亦見是我，如所知說。 ^n5

復次，〔仙尼〕！有一師，不見現在世真實是我，亦復不見命終之後真實是我。 ^n6

仙尼！其第一師見現在世真實是我，如所知說者，名曰斷見。 ^n7

彼第二師見今世後世真實是我，如所知說者，則是常見。 ^n8

彼第三師不見現在世真實是我，命終之後亦不見我，是則如來、應、等正覺說，現法、愛斷，離欲、滅盡、涅槃。」 ^n9

仙尼白佛言：「世尊！我聞世尊所說，遂更增疑。」 ^n10

佛告仙尼：「正應增疑，所以者何？此甚深處，難見難知，應須甚深照微妙、至到、聰慧所了，凡眾生類未能辯知。
所以者何？眾生長夜異見、異忍、異求、異欲故。」 ^n11

仙尼白佛言：「世尊！我於世尊所心得淨信，唯願世尊為我說法，令我即於此座慧眼清淨！」 ^n12

佛告仙尼：「今當為汝隨所樂說。」 ^n13

佛告仙尼：「色是常耶？為無常耶？」 ^n14

答言：「無常，世尊！」 ^n15

復問：「仙尼！若無常者，是苦耶？」 ^n16

答言：「是苦，世尊！」 ^n17

復問：「仙尼！若無常、苦，是變易法，多聞聖弟子，寧於中見我、異我、相在不？」 ^n18

答言：「不也，世尊？」 ^n19

「受、想、行、識，亦復如是。」 ^n20

復問：「云何仙尼！色是如來耶？」 ^n21

答言：「不也，世尊！」 ^n22

「受、想、行、識是如來耶？」 ^n23

答言：「不也，世尊！」 ^n24

復問仙尼：「異色有如來耶？異受、想、行、識有如來耶？」 ^n25

答言：「不也，世尊！」 ^n26

復問：「仙尼！色中有如來耶？受、想、行、識中有如來耶？」 ^n27

答言：「不也，世尊！」 ^n28

復問：「仙尼！如來中有色耶？如來中有受、想、行、識耶？」 ^n29

答言：「不也，世尊！」 ^n30

復問：「仙尼！非色，非受、想、行、識有如來耶？」 ^n31

答言：「不也，世尊！」 ^n32

佛告仙尼：「我諸弟子，聞我所說，不悉解義，〔非起慢無間等〕，非無間等故慢則不斷，慢不斷故，捨此陰已，〔餘〕陰相續生。是故仙尼！我則記說是諸弟子，身壞命終，生彼彼處。
所以者何？以彼有餘慢故。 ^n33

仙尼！我諸弟子，於我所說能解義者，彼於諸慢得無間等，得無間等故諸慢則斷。諸慢斷故，身壞命終，更不相續。 ^n34

仙尼！如是弟子，我不說彼捨此陰已，生彼彼處。
所以者何？無因緣可記說故。 ^n35

欲令我記說者，當記說彼：斷諸愛欲，永離有結，正意解脫，究竟苦邊。 ^n36

我從昔來及今現在，常說〔慢根〕、慢集、慢生、慢起，若於慢無間等，觀眾苦不生。」 ^n37

佛說此法時，仙尼出家遠塵、離垢，得法眼淨。 ^n38

爾時，仙尼出家見法、得法、斷諸疑惑、不由他知、不由他度、於正法中心得無畏；從座起，合掌白佛言：「世尊！我得於正法中出家修梵行不？」 ^n39

佛告仙尼：「汝於正法得出家，受具足戒，得比丘分。」 ^n40

爾時，仙尼得出家已，獨一靜處，修不放逸住，如是思惟所以：族姓子剃除鬚髮，正信出家，出家學道，修行梵行，見法自知得證：我生已盡、梵行已立、所作已作、自知不受後有，得阿羅漢。 ^n41

〔佛說此經已，諸比丘〕聞佛所說，歡喜奉行。^n42
