# 百槍經

如是我聞：一時，佛住〔波羅奈國〕仙人住處鹿野苑中。 ^n1

爾時，世尊告諸比丘：「譬如士夫年壽百歲，有人語言：士夫若欲聞法，當日日三時受苦，晨朝時受百槍苦，日中、晡時亦復如是。於一日中受三百槍苦，如是日日至於百歲，然後聞法得無間等，汝寧能不？時彼士夫為聞法故，悉堪能受。
所以者何？ ^n2a

人生於世，長夜受苦，有時地獄，有時畜生，有時餓鬼，於三惡道空受眾苦，亦不聞法。是故，我今為無間等故，不以終身受三百槍為大苦也。 ^n2b

是故，比丘！於四聖諦未得無間等者，當勤方便，起增上欲，學無間等。」 ^n3

佛說此經已，諸比丘聞佛所說，歡喜奉行。^n4
