# 三三四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「汝等當思惟無常想，廣布無常想。已思惟、廣布無常想，盡斷欲界愛，色界、無色界愛，亦斷無明、憍慢。猶如以火燒焚草木，永盡無餘，亦無遺跡。
此亦如是，若修無常想，盡斷欲愛、色愛、無色愛，無明、憍慢永無有餘。
所以然者，比丘！當修無常想時，而無欲心；彼以無欲心，便能分別法，思惟其義，無有愁、憂、苦、惱。彼以思惟法義，則無愚惑。 ^n3

設修行人若見有鬥諍者，彼便作是念：此諸賢士不修無常想，不廣布無常想，故致此鬥訟耳！彼以鬥諍不觀其義；以不觀其義，則有迷惑之心；彼以執此愚惑，而命終入三惡道：餓鬼、畜生、地獄中。 ^n4a

是故，諸比丘！當修無常想，廣布無常想，便無瞋恚、愚惑之想，亦能觀法，亦觀其義，若命終之後，生三善處：生天上、人中、涅槃之道。
如是，諸比丘！當作是學！」 ^n4b

爾時，諸比丘聞佛所說，歡喜奉行！^n5
