# 有貪經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有四食，資益眾生，令得住世，攝受長養。何等為四？一者、摶食，二者、觸食，三、意思食，四者、識食。 ^n2

諸比丘！於此四食有貪、有喜，識住增長，乃至純大苦聚集。 ^n3a

譬如比丘！畫師若畫師弟子，集種種彩，欲粧畫於色作種種像。諸比丘！於意云何？彼畫師、畫師弟子，寧能粧於色不？」 ^n3b

比丘白佛：「如是，世尊！能粧畫色。」 ^n3c

佛告比丘：「〔如是〕於此四食，有貪、有喜，識住增長，乃至如是純大苦聚集。 ^n3d

諸比丘！若於四食無貪、無喜，無有識住增長，乃至如是純大苦聚滅。 ^n4a

比丘！譬如畫師、畫師弟子，集種種彩，欲離於色有所粧畫，作種種像，寧能畫不？」 ^n4b

比丘白佛：「不能，世尊！」 ^n4c

「如是比丘！若於四食無貪、無喜，無有識住增長，乃至如是純大苦聚滅。」 ^n4d

佛說此經已，諸比丘聞佛所說，歡喜奉行。
諦相應^n5
