# 四三三

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，尊者舍利弗在耆闍崛山中屏猥之處，補衲故衣。 ^n3

爾時，有十千梵迦夷天從梵天沒，來至舍利弗所，頭面禮足，各圍繞侍焉。又以此偈而歎頌曰：
歸命人中上，歸命人中尊；我等今不得，為依何等禪？
是時，十千梵迦夷天說此語已，舍利弗默然可之。 ^n4

爾時，諸天以見舍利弗默然可已，卽禮足退去。
諸天去未遠，舍利弗卽入金剛三昧。 ^n5

是時有二鬼，一名伽羅，二名優波伽羅。毗沙門天王使遣至毗留勒天王所，欲論人、天之事。
是時，二鬼從彼虛空而過，遙見舍利弗結跏趺坐，繫念在前，意寂然定。 ^n6

伽羅鬼謂彼鬼言：「我今堪任以拳打此沙門頭。」 ^n7

優波伽羅鬼語第二鬼曰：「汝勿興此意打沙門頭。所以然者，此沙門極有神德，有大威力，此尊名舍利弗，世尊弟子中聰明高才無復過是，智慧弟子中最為第一。備於長夜，受苦無量。」 ^n8

是時，彼鬼再三曰：「我能堪任打此沙門頭。」 ^n9

優波伽羅鬼報曰：「汝今不隨我語者，汝便住此，吾欲捨汝去此。」 ^n10

惡鬼曰：「汝畏此沙門乎？」 ^n11

優波伽羅鬼曰：「我實畏之。設汝以手打此沙門者，此地當分為二分。正爾，當暴風疾雨，地亦振動，諸天驚動。地已振動，四天王亦當驚怖；四天王已知於我等，不安其所。」 ^n12

是時惡鬼曰：「我今堪任辱此沙門。」
善鬼聞已，便捨而去。 ^n13

時，彼惡鬼卽以手打舍利弗頭。是時，天地大動，四面有暴風疾雨，尋時來至，地卽分為二分，此惡鬼卽以全身墮地獄中。 ^n14

爾時，尊者舍利弗卽從三昧起，整衣服，下耆闍崛山，往詣竹園至世尊所，頭面禮足，在一面坐。 ^n15

爾時，佛告舍利弗曰：「汝今身體無有疾病乎？」 ^n16

舍利弗言：「體素無患，唯苦頭痛。」 ^n17

世尊告曰：「伽羅鬼以手打汝頭。若當彼鬼以手打須彌山者，卽時須彌山便為二分。所以然者，彼鬼有大力故。今此鬼受其罪報故，全身入阿鼻地獄中。」 ^n18

爾時，世尊告諸比丘：「甚奇！甚特！金剛三昧力乃至於斯！由此三昧力故無所傷害。正使須彌山打其頭者，終不能動其毫毛。
所以然者，比丘聽之：於此賢劫中有佛，名拘屢孫如來、至真、等正覺。 ^n19

彼佛有二大聲聞：一名等壽，二名大智。比丘等壽，神足第一；比丘大智，智慧第一，如我今日舍利弗智慧第一，目乾連神足第一。
爾時，等壽、大智二比丘，俱得金剛三昧。 ^n20

當於一時，等壽比丘在閑靜之處，入金剛三昧。 ^n21

時，諸牧牛人、牧羊人、取薪草人，見此比丘坐禪，各各自相謂言：『此沙門今日以取無常。』
是時，牧牛人及取薪人集諸草木，𧂐比丘身上，以火燒已，而捨之去。 ^n22

是時，等壽比丘卽從三昧起，正衣服，便退而去。
是時，比丘卽以其日，著衣持鉢，入村乞食。
時，諸取薪草人見此比丘村中乞食，各各自相謂言：『此比丘昨日已取命終，我等以火焚燒，今日復還活。今當立字，字曰還活。』 ^n23

若有比丘得金剛三昧者，火所不燒，刀斫不入，水所不漂，不為他所中傷。如是，比丘！金剛三昧威德如是。
今舍利弗得此三昧。舍利弗比丘多遊二處：空三昧、金剛三昧。
是故，諸比丘！當求方便，行金剛三昧。如是，比丘！當作是學！」 ^n24

爾時，世尊告諸比丘：「我當教汝：如舍利弗比丘，智慧、大智、分別智、廣智、無邊智、捷疾之智、普遊智、利智、甚深智、斷智、少欲知足、閑靜勇猛、念不分散、戒成就、三昧成就、智慧成就、解脫見慧成就、柔和無爭、去惡辯了、忍諸言語、歎說離惡、常念去離、愍念生萌、然熾正法、與人說法無有厭足。」 ^n25

爾時，世尊便說此偈：
十千諸天人，盡是梵迦夷；自歸舍利弗，於靈鷲山頂。
歸命人中上，歸命人中尊；我今不能知，為依何等禪？
如是弟子花，莊嚴佛道樹；如天晝度園，快樂無有比。 ^n26

「弟子華者，卽是舍利弗比丘是。所以然者，此人則能莊嚴佛樹。道樹者，卽如來是也；如來能覆蓋一切眾生。是故，比丘！當念勤加勇猛精進，如舍利弗比丘。如是，比丘！當作是學！」 ^n27

爾時，諸比丘聞佛所說，歡喜奉行！^n28
