# 那提迦經

如是我聞：一時，佛在拘薩羅人間遊行，至那楞伽羅聚落，如上廣說，乃至彼彼所起求利。 ^n1

佛告那提迦：「我見聚落邊有精舍，有比丘坐禪。我見已作如是念：今此尊者，聚落人〔或〕沙彌，來往聲響，作亂障其禪思、覺其正受，於不到欲到、不獲欲獲、不證欲證而作留難。 ^n2a

那提迦！我不喜彼比丘住聚落精舍。 ^n2b

那提迦！我見比丘住空閑處，仰臥吁咄。我見是已而作是念：〔今〕彼比丘，覺寤睡眠，思空閑想。 ^n3a

那提迦！我亦不喜如是比丘住空閑處。 ^n3b

那提迦！我復見比丘，住空閑處，搖身坐睡。見已作是念：今此比丘於睡覺寤，不定得定，定心者得解脫。 ^n4a

是故那提迦！我不喜如是比丘住空閑處。 ^n4b

那提迦！我復見比丘住空閑處，端坐正受。我見已作是念：〔今〕此比丘不解脫者，疾得解脫；已解脫者，令自防護，使不退失。 ^n5a

那提迦！我喜如是比丘住空閑處。 ^n5b

那提迦！我復見比丘住空閑處，彼於後時，遠離空處集捨床臥具，還入聚落受床臥具。 ^n6a

那提迦！我亦不喜如是比丘還入聚落。 ^n6b

復次，那提迦！我見比丘住聚落精舍，名聞大德，能感財利：衣被、飲食、湯藥、眾具。彼於後時，集捨利養聚落床座，至於空閑，床臥安止。 ^n7a

那提迦！我喜如是比丘，集捨利養聚落床臥，住於空閑。 ^n7b

那提迦！比丘當如是學。」 ^n8

佛說此經已，那提迦比丘歡喜隨喜，作禮而去。^n9
