# 鑄金者經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「應當專心方便，隨時思惟三相。云何為三？隨時思惟止相，隨時思惟舉相，隨時思惟捨相。 ^n2

若比丘一向思惟止相，則於是處其心下劣。 ^n3a

若復一向思惟舉相，則於是處掉亂心起。 ^n3b

若復一向思惟捨相，則於是處不得正定，盡諸有漏。 ^n3c

以彼比丘隨時思惟止相，隨時思惟舉相，隨時思惟捨相故，心則正定，盡諸有漏。 ^n4

如巧金師、金師弟子，以生金著於爐中增火，隨時扇〔風〕，隨時水灑，隨時俱捨。 ^n5

若一向鼓〔風〕者，即於是處生金焦盡。 ^n6a

一向水灑，則於是處生金堅強。 ^n6b

若一向俱捨，則於是處生金不熟，則無所用。 ^n6c

是故巧金師、金師弟子，於彼生金，隨時鼓〔風〕，隨時水灑，隨時兩捨，如是生金、得等調適，隨事所用。 ^n7

如是比丘！專心方便，時時思惟憶念三相，乃至漏盡。」 ^n8

佛說是經已，諸比丘聞佛所說，歡喜奉行。^n9
