# 五轉經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰：色受陰，受、想、行、識受陰。我於此五受陰，五種如實知。色如實知，色集、色味、色患、色離如實知。如是受、想、行、識如實知，識集、識味、識患、識離如實知。 ^n2

云何色如實知？ ^n3a

諸所有色，一切四大及四大造色，是名色，如是色如實知。 ^n3b

云何色集如實知？ ^n4a

於色喜愛，是名色集，如是色集如實知。 ^n4b

云何色味如實知？ ^n5a

謂色因緣生喜樂，是名色味，如是色味如實知。 ^n5b

云何色患如實知？ ^n6a

若色無常、苦、變易法，是名色患，如是色患如實知。 ^n6b

云何色離如實知？ ^n7a

若於色調伏欲貪，斷欲貪，越欲貪，是名色離，如是色離如實知。 ^n7b

云何受如實知？ ^n8a

有六受身：眼觸生受，耳、鼻、舌、身、意觸生受，是名受，如是受如實知。 ^n8b

云何受集如實知？ ^n9a

觸集，是受集，如是受集如實知。 ^n9b

云何受味如實知？ ^n10a

緣六受生喜樂，是名受味，如是受味如實知。 ^n10b

云何受患如實知？ ^n11a

若受無常、苦、變易法，是名受患，如是受患如實知。 ^n11b

云何受離如實知？ ^n12a

於受調伏欲貪，斷欲貪，越欲貪，是名受離，如是受離如實知。 ^n12b

云何想如實知？ ^n13a

謂六想身。云何為六？謂眼觸生想，耳、鼻、舌、身、意觸生想，是名想，如是想如實知。 ^n13b

云何想集如實知？ ^n14a

謂觸集，是想集，如是想集如實知。 ^n14b

云何想味如實知？ ^n15a

想因緣生喜樂，是名想味，如是想味如實知。 ^n15b

云何想患如實知？ ^n16a

謂想無常、苦、變易法，是名想患，如是想患如實知。 ^n16b

云何想離如實知？ ^n17a

若於想調伏欲貪，斷欲貪，越欲貪，是名想離，如是想離如實知。 ^n17b

云何行如實知？ ^n18a

謂六思身，眼觸生思，耳、鼻、舌、身、意觸生思，是名為行，如是行如實知。 ^n18b

云何行集如實知？ ^n19a

觸集，是行集，如是行集如實知。 ^n19b

云何行味如實知？ ^n20a

謂行因緣生喜樂，是名行味，如是行味如實知。 ^n20b

云何行患如實知？ ^n21a

若行無常、苦、變易法，是名行患，如是行患如實知。 ^n21b

云何行離如實知？ ^n22a

若〔於〕行調伏欲貪，斷欲貪，越欲貪，是名行離，如是行離如實知。 ^n22b

云何識如實知？ ^n23a

謂六識身，眼識身，耳、鼻、舌、身、意識身，是名為識身，如是識身如實知。 ^n23b

云何識集如實知？ ^n24a

謂名色集，是名識集，如是識集如實知。 ^n24b

云何識味如實知？ ^n25a

識因緣生喜樂，是名識味，如是識味如實知。 ^n25b

云何識患如實知？ ^n26a

若識無常、苦、變易法，是名識患，如是識患如實知。 ^n26b

云何識離如實知？ ^n27a

謂於識調伏欲貪，斷欲貪，越欲貪，是名識離，如是識離如實知。 ^n27b

比丘！若沙門、婆羅門，於色如是知、如是見；如是知、如是見，離欲向，是名正向，若正向者我說彼入。 ^n28a

受、想、行、識，亦復如是。 ^n28b

若沙門、婆羅門，於色如實知、如實見，於色生厭、離欲，不起諸漏，心得解脫。若心得解脫者，則為純一，純一者則梵行立，梵行立者離他自在，是名苦邊。 ^n29a

受、想、行、識，亦復如是。」 ^n29b

佛說此經已，諸比丘聞佛所說，歡喜奉行。^n30
