# 一三七

聞如是： ^n1

一時，佛在舍衛國祇樹給孤獨園。 ^n2

爾時，生漏婆羅門便往至世尊所，共相問訊，在一面坐。是時，生漏婆羅門白世尊曰：「當云何觀惡知識人？」 ^n3

世尊告曰：「當觀如觀月。」 ^n4

婆羅門曰：「當云何觀善知識？」 ^n5

世尊告曰：「當觀如觀月。」 ^n6

婆羅門曰：「沙門瞿曇今所說者，略說其要，未解廣義，唯願瞿曇廣普說義，使未解者解！」 ^n7

世尊告曰：「婆羅門！諦聽！諦聽！善思念之，吾當與汝廣演其義。」 ^n8

婆羅門對曰：「如是，瞿曇！」生漏婆羅門從佛受教。 ^n9

世尊告曰：「猶如，婆羅門！月末之月，晝夜周旋，但有其損，未有其盈，彼以減損；或復有時而月不現，無有見者。
此亦如是，婆羅門！若惡知識，經歷晝夜，漸無有信，無有戒，無有聞，無有施，無有智慧。彼以無有信、戒、聞、施、智慧，是時彼惡知識身壞命終，入地獄中。
是故，婆羅門！我今說是惡知識者，猶如月末之月。 ^n10a

猶如，婆羅門！月初生時，隨所經過日夜，光明漸增，稍稍盛滿，便於十五日具足盛滿，一切眾生靡不見者。
如是，婆羅門！若善知識，經歷日夜，增益信、戒、聞、施、智慧。彼以增益信、戒、施、聞、智慧，爾時善知識身壞命終，生天上善處。是故，婆羅門！我今說此善知識所趣，猶月盛滿。」 ^n10b

爾時，世尊便說此偈：
若人有貪欲，瞋恚、癡不盡；於善漸有減，猶如月向盡。
若人無貪欲，瞋恚、癡亦盡；於善漸有增，猶如月盛滿。
是故，婆羅門！當學如月初！」 ^n11

爾時，生漏婆羅門白世尊曰：「善哉！瞿曇！猶如屈者得伸，冥者見明，迷者見路，於闇冥然明。此亦如是，沙門瞿曇無數方便為我說法，我今自歸世尊及法、眾僧，自今以往，聽我為優婆塞，盡形壽不殺生！」 ^n12

爾時，生漏聞佛所說，歡喜奉行！^n13
