# 纏結經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子而說偈言：
外纏結非纏，內纏纏眾生，今問於瞿曇，誰於纏離纏？ ^n3

爾時，世尊說偈答言：
智者建立戒，內心修智慧，比丘勤修習，於纏能解纏。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。^n6
