# 澡灌杖經

如是我聞：一時，佛住舍衛國祇樹給孤獨園。 ^n1

爾時，尊者摩訶迦旃延，在跋蘭那聚落烏泥池測。 ^n2

時有執澡灌杖梵志，詣摩訶迦旃延所，共相問訊，慰勞已，於一面坐，問摩訶迦旃延言：「何因何緣，王、王共諍？婆羅門、居士，婆羅門、居士共諍？」 ^n3

摩訶迦旃延答梵志言；「貪欲繫著因緣故，王、王共諍，婆羅門、居士，婆羅門、居士共諍。」 ^n4

梵志復問：「何因何緣，出家、出家而復共諍？」 ^n5

摩訶迦旃延答言：「以見欲繫著故，出家、出家而復共諍。」 ^n6

梵志復問摩訶迦旃延：「頗有能離貪欲繫著，及離此見欲繫著不？」 ^n7

尊者摩訶迦旃延答言：「梵志！有，我大師如來、應、等正覺、明行足、善逝、世間解、無上士、調御丈夫、天人師、佛、世尊，能離此貪欲繫著，及見欲繫著。」 ^n8

梵志復問：「佛世尊今在何所？」 ^n9

答言：「佛世尊今在婆羅耆人中，拘薩羅國舍衛城祇樹給孤獨園。」 ^n10

爾時，梵志從座起，整衣服，偏袒右肩，右膝著地，向佛所住處，合掌讚歎：「〔南無〕佛世尊、如來、應供、等正覺，能離欲貪諸繫著；悉能遠離貪欲縛及諸見欲〔諍〕根本。」 ^n11

時持澡灌杖梵志，聞尊者摩訶迦旃延所說，歡喜隨喜，從座起去。^n12
