# 難提經

如是我聞：一時，佛住舍衛國祇樹給孤獨園。前三月夏安居。 ^n1

時有釋氏難提，聞佛於舍衛國祇樹給孤獨園，前三月結夏安居。聞已作是念：我當往彼，并復於彼造作供養眾事，供給如來及比丘僧。即到彼。 ^n2

三月竟時，眾多比丘集於食堂，為世尊縫衣，而作是言：如來不久作衣竟，著衣持缽，人間遊行。 ^n3

時釋氏難提，聞眾多比丘集於食堂，言如來不久作衣竟，著衣持缽，人間遊行。聞已，來詣佛所，稽首禮足，退住一面，白佛言：「世尊！我今四體支解、四方易韻，先所受法，今悉迷忘。我聞世尊人間遊行，我何時當復更見世尊及諸知識比丘！」 ^n4

佛告釋氏難提；「若見如來、若不見，若見知識比丘、若不見，汝當隨時修於六念。何等為六？ ^n5

當念如來、法、僧事、自所持戒、自所行施，及念諸天。」 ^n6

佛說此經已，釋氏難提聞佛所說，歡喜隨喜，作禮而去。^n7
