# 鬥戰經

如是我聞：一時，佛住舍衛國祇樹給孤獨園。 ^n1

時波斯匿王，摩竭提國阿闍世王韋提希子，共相違背。 ^n2

摩竭提王阿闍世韋提希子，起四種軍：象軍、馬軍、車軍、步軍，來至拘薩羅國；波斯匿王聞阿闍世王韋提希子四種軍至，亦集四種軍：象軍、馬軍、車軍、步軍，出共鬥戰。阿闍世王四軍得勝，波斯匿王四軍不如，退敗星散，單車馳走，還舍衛城。 ^n3

時有眾多比丘，晨朝著衣持缽，入舍衛城乞食，聞摩竭提王阿闍世韋提希子起四種軍，來至拘薩羅國，波斯匿王起四種軍，出共鬥戰，波斯匿王四軍不如，退敗星散；波斯匿王恐怖狼狽，單車馳走，還舍衛城。聞已，乞食畢，還精舍，舉衣缽，洗足已，往詣佛所，稽首佛足，退坐一面，白佛言：「世尊！我等今日眾多比丘，入城乞食，聞摩竭提主阿闍世王韋提希子，起四種軍，如是廣說，乃至單車馳走還舍衛城。」 ^n4

爾時，世尊即說偈言：
戰勝增怨敵，敗苦臥不安，勝敗二俱捨，臥覺寂靜樂。 ^n5

佛說此經已，諸比丘聞佛所說，歡喜奉行。^n6
