# 三八一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說賢聖八關齋法。汝等善思念之，隨喜奉行！」
爾時，諸比丘從佛受教。 ^n3

世尊告曰：「彼云何名為八關齋法？一者不殺生，二者不與不取，三者不淫，四者不妄語，五者不飲酒，六者不過時食，七者不處高廣之牀，八者遠離作倡伎樂、香華塗身。
是謂，比丘！名為賢聖八關齋法。」 ^n4

是時，彼優波離白佛言：「云何修行八關齋法？」 ^n5

世尊告曰：「於是，優波離！若善男子、善女人，於八日、十四日、十五日，往詣沙門若長老比丘所，自稱名字，從朝至暮如羅漢，持心不移不動，刀杖不加羣生，普慈於一切：『我今受齋法，一無所犯，不起殺心，習彼真人之教：不盜，不淫，不妄語，不飲酒，不過時食，不在高廣之座，不習作倡伎樂、香華塗身。』
設有智慧者，當作是說；假令無智者，當教彼如此之教。
又彼比丘當一一指授，無令失次，亦莫超越。復當教使發誓願。」 ^n6

優波離白佛言：「云何當發願？」 ^n7

世尊告曰：「彼發願時：『我今以此八關齋法，莫墮地獄、餓鬼、畜生，亦莫墮八難之處，莫處邊境，莫墮凶弊之處，莫與惡知識從事，父母專正，無習邪見，生中國中，聞其善法，分別思惟，法法成就。持此齋法功德，攝取一切眾生之善，以此功德，惠施彼人，使成無上正真之道，持此誓願之福，施成三乘，使不中退。
復持此八關齋法，用學佛道、辟支佛道、阿羅漢道，諸世界學正法者亦習此業，正使將來彌勒佛出現世時，如來、至真、等正覺值遇彼會，使得時度。』
彌勒出現世時，聲聞三會，初會之時九十六億比丘之眾，第二之會九十四億比丘之眾，第三會九十二億比丘之眾，皆是阿羅漢，諸漏已盡，亦值彼王及國土教授師，作如是之教，無令缺漏。」 ^n8

是時，優波離白世尊言：「設彼善男子、善女人雖持八關齋，於中不發誓願者，豈不得大功德乎？」 ^n9

世尊告曰：「雖獲其福，福不足言。所以然者，我今當說： ^n10

過去世時，有王名寶岳，以法治化，無有阿曲，領此閻浮提境界。 ^n11

爾時，有佛名曰寶藏如來、至真、等正覺、明云成為、善逝、世間解、無上士、道法御、天人師，號佛、眾祐，出現於世。 ^n12

彼王有女名曰牟尼，顏貌殊特，面如桃華色，皆由前世供養諸佛之所致也。
爾時，彼佛亦復三會，聲聞初會之時一億六萬八千之眾，第二之會一億六萬之眾，第三之會一億三萬之眾，皆是阿羅漢，諸漏已盡。 ^n13

是時，彼佛與諸弟子說如此之法：『諸比丘！當念坐禪，勿有懈怠。復求方便，誦習經戒。』
彼佛侍者名曰滿願，多聞第一，如我今日阿難比丘多聞最勝。 ^n14

時，彼滿願比丘白寶藏佛言：『諸有比丘諸根闇鈍，亦不精進於禪定法，又不誦習。今日世尊欲安此人著何聚中？』
寶藏佛告曰：『設有比丘諸根闇鈍，不堪任行禪法者，當修三上人法業。云何為三？所謂坐禪、誦經、佐勸眾事。』
如是彼佛與諸弟子說如此微妙之法。 ^n15

爾時，有長老比丘，亦不堪任修行禪法。
時，彼比丘便作是念：我今年衰長大，亦不能修其禪法，今當求願行勸助之法。是時，彼長老比丘入野馬城中，求燭火、麻油，日來供養寶藏如來，使明不斷。 ^n16

是時，王女牟尼見此長老比丘里巷乞求，卽問彼比丘曰：『比丘！今日為何所求？』
比丘報曰：『聖女當知：我年衰邁，不堪行禪法，故求乞脂油，用供養佛，續尊光明。』
是時，彼女聞佛名號，歡喜踊躍，不能自勝，白彼長老比丘曰：『汝今，比丘！勿在餘處乞求，我自相供給，麻油燈炷盡相惠施。』 ^n17

是時，長老比丘受彼女施，日來取油供養寶藏如來，持此功德福業，施與無上正真之道，口自演說：『年既衰大，又復鈍根，無有智慧得行禪法，持此功德之業，所生之處莫墮惡趣，使將來之世值遇聖尊，如今寶藏如來無異；亦遇聖眾如今聖眾而無有異；說法亦當如今無異。』
是時，寶藏如來知彼比丘心中所念，卽時便笑，口出五色光，而告之曰：『汝今比丘！將來無數阿僧祇劫當作佛，號曰燈光如來、至真、等正覺。』
是時，長老比丘歡喜踊躍，不能自勝，身心堅固，意不退轉，顏色特勝，不與常同。 ^n18

時，彼牟尼女人見彼比丘顏色殊常，卽前問曰：『比丘！今日顏色極為殊妙，不與常同，得何意故？』
比丘報曰：『王女當知：向者，如來以甘露見灌。』
牟尼女問曰：『云何如來以甘露見灌？』
比丘報曰：『我為寶藏如來所授決，言將來無數阿僧祇劫當得作佛，號曰燈光如來、至真、等正覺，身心牢固，意不退轉。如是，王女！為彼如來之所授決也。』
王女問曰：『彼佛頗授我決乎？』
長老比丘報曰：『我亦不知為授汝莂不？』 ^n19

是時，王女聞比丘說已，卽乘羽寶之車，往至寶藏如來所，頭面禮足，在一面坐。
爾時，王女白佛言：『我今是檀越施主，所須脂油恆相供給，然今世尊授彼比丘決，獨不見授莂。』
寶藏如來告曰：『發心求願，其福難量，何況以財惠施乎？』
牟尼女報曰：『設當如來不授我莂者，當自斷其命根。』
寶藏如來報曰：『夫處女人之身，求作轉輪聖王者，終不獲也；求作帝釋者，亦不可獲也；求作梵天王者，亦不可得也；求作魔王者，亦不可得也；求作如來者，亦不可得也。』
女曰：『我定不能得成無上道乎？』
寶藏佛報曰：『能也，牟尼女！成無上正真道也。然王女當知：將來無數阿僧祇劫有佛出世，是汝善知識，彼佛當授汝決。』
是時，王女白彼佛言：『受者清淨，施主穢濁乎？』
寶藏佛告曰：『吾今所說者，心意清淨，發願牢固。』
是時，王女語已，卽從座起，頭面禮足，遶佛三匝，便退而去。 ^n20

優波離當知：無數阿僧祇劫，燈光佛乃出現於世，治在鉢頭摩大國，與大比丘眾十六萬八千眾俱，國王、人民悉來承事。
是時，彼國有王名提波延那，以法治化，領此閻浮境界。是時，彼王請佛及比丘僧而飯食之。
是時，燈光如來清旦著衣持鉢，將諸比丘眾入城。 ^n21

爾時，有梵志子名曰彌勒，顏貌端正，眾中獨出，像如梵天，通諸經藏，靡不貫練，諸書咒術，皆悉明了，天文地理，靡不了知。
是時，彼梵志遙見燈光佛來，顏貌殊特，世之奇異，諸根寂定，三十二相、八十種好，莊嚴其身。見已，便發喜豫之意，善心生焉：『書籍所載如來出現，甚為難遇，時時乃出，猶如優鉢華時乃出耳！我今當往試之。』
是時，梵志手執五華往至世尊所，復作是念：其有三十二相者，名曰成佛。
卽以五根華散如來上，又求三十二相，唯見三十相，而不見二相，卽興狐疑：今觀世尊不見廣長舌及陰馬藏。卽時說此偈：
聞有三十二，大人之相貌；今不見二相，相好為具不？
頗有陰馬藏，貞潔不淫乎？豈有廣長舌，舐耳覆面乎？
為我現其相，斷諸狐疑結；陰馬及舌相，唯願欲見之！ ^n22

是時，燈光佛卽入三昧定，使彼梵志見其二相。
是時，燈光佛復出廣長舌，左右舐耳放大光明，還從頂上入。 ^n23

是時，梵志見如來有三十二相具足。見已，歡喜踊躍，不能自勝，並作是說：『唯願世尊當見觀察！我今持五華奉上如來，又持此身供養聖尊。』
發此誓願時，彼五華在空中化成寶臺，極為殊妙，四柱四門。
彼時，見交露臺已，歡喜踊躍，不能自勝，發此誓願：『使我將來之世作佛，當如燈光佛，弟子翼從，悉皆如是。』 ^n24

是時，燈光佛知彼梵志心中所念，卽時便笑。諸佛世尊常法：若授決時世尊笑者，口出五色光明，遍照三千大千世界。是時，光明已照三千大千世界，日月無復光明，還從頂上入。 ^n25

設如來授決之時，光從頂上入；設授辟支佛決時，光從口出還入耳中；若授聲聞莂者，光從肩上入；若授生天之決者，是時光明從臂中入；若莂生人中者，是時光明從兩脇入；若授生餓鬼決者，是時光明從腋入；若授生畜生決者，光明從膝入；若授生地獄決者，是時光明從腳底入。 ^n26

是時，梵志見光從頂上入，歡喜踊躍，不能自勝，卽布髮在地，並作是說：『設如來不授我決者，卽於此處自斷壞，不成諸根。』
是時，燈光佛知梵志心中所念，卽告之曰：『汝速還起，將來之世，當成作佛，號釋迦文如來、至真、等正覺。』
是時，摩納聞佛授決已，心懷踊躍，不能自勝。卽於彼處，得遍現三昧，踊在虛空，去地七仞，叉手向燈光如來。 ^n27

汝優波離莫作異觀，爾時寶藏如來時長老比丘，豈是異人乎？爾時燈光如來是也。爾時王女牟尼，今我是也。
時寶藏如來立我名號字釋迦文，我今以此因緣故，說此八關齋法。 ^n28

當發誓願，無願不果。所以然者，若彼女人作是誓願，卽於彼劫成其所願也。若長老比丘不發誓願者，終不成佛道。誓願之福不可稱記，得至甘露滅盡之處。如是，優波離！當作是學！」 ^n29

爾時，優波離聞佛所說，歡喜奉行！^n30
