# 諸根修經

如是我聞：一時，佛住〔迦徵〕伽羅牟真鄰陀林中。 ^n1

時有年少，名〔鬱多羅〕，是波羅奢那弟子，來詣佛所，恭敬問訊已，退坐一面。 ^n2

爾時，世尊告〔鬱多羅〕：「汝師波羅奢那，為汝等說修諸根不？」 ^n3

〔鬱多羅〕言：「說已，瞿曇！」 ^n4

佛告〔鬱多羅〕：「汝師波羅奢那，云何說修諸根？」 ^n5

〔鬱多羅〕白佛言：「我師波羅奢那說：眼不見色，耳不聽聲，是名修根。」 ^n6

佛告〔鬱多羅〕：「若如汝波羅奢那說，盲者是修根不？所以者何？如唯盲者眼不見色。」 ^n7

爾時，尊者阿難在世尊後，執扇扇佛。尊者阿難語〔鬱多羅〕言：「如波羅奢那所說，聾者是修根不？所以者何？唯聾者耳不聞聲。」 ^n8

爾時，世尊告尊者阿難：「異於賢聖法律無上修諸根。」 ^n9

阿難白佛言：「唯願世尊為諸比丘說賢聖法律無上修根！諸比丘聞已，當受奉行。」 ^n10

佛告阿難：「諦聽！善思！當為汝說。緣眼、色，生眼識，見可意色，欲修如來厭離，正念、正智。眼、色緣，生眼識，不可意，〔欲〕修如來不厭離，正念、正智。眼、色緣，生眼識，可意、不可意，欲修如來厭離、不厭離，正念、正智。眼、色緣，生眼識，不可意、可意，欲修如來不厭離、厭離，正念、正智。眼、色緣，生眼識，可意、不可意、可不可意，欲修如來厭、不厭俱離，捨心住，正念、正智。如是阿難！若有於此五句，心善調伏，善關閉，善守護，善攝持，善修習，是則於眼、色無上修根。 ^n11a

耳、鼻、舌、身；意、法，亦如是說。 ^n11b

阿難！是名賢聖法律無上修根。」 ^n12

尊者阿難白佛言：「世尊！云何賢聖法律，為賢聖修根？」 ^n13

佛告阿難：「眼、色緣，生眼識，生可意、生不可意、生可意不可意，彼聖弟子如是如實知：我眼、色緣，生眼識，生可意、生不可意、生可意不可意。此則寂滅，此則勝妙，所謂俱捨；得彼捨已，離厭、不厭，譬如力士〔彈指〕頃。如是眼、色緣，生眼識，生可意、生不可意、生可意不可意，俄爾盡滅，得離厭不厭捨。 ^n14a

如是耳、聲緣，生耳識，生可意、生不可意、生可意不可意。聖弟子如是如實知：我耳識聞聲，生可意、生不可意、生可意不可意。此則寂滅、勝妙，所謂為捨；得捨已，離厭，不厭，譬如大力士夫，彈指發聲即滅。如是耳、聲緣，生耳識，生可意、生不可意、生可意不可意，生已盡滅，是則為捨；得彼捨已，離厭、不厭。 ^n14b

鼻、香緣，生鼻識，生可意、生不可意、生可意不可意。聖弟子如是如實知：鼻、香緣，生鼻識，生可意、生不可意、生可意不可意。此則寂滅，此則勝妙，所謂為捨；得彼捨已，離厭、不厭，譬如〔蓮華〕，水所不染。如是鼻、香緣，生鼻識，生可意、生不可意、生可意不可意，生已盡滅，所謂為捨；得彼捨已，離厭、不厭。 ^n14c

舌、味緣，生舌識，生可意、生不可意、生可意不可意。彼聖弟子如是如實知：舌、味緣，生舌識，生可意、生不可意、生可意不可意，生已盡滅，寂滅、勝妙，所謂為捨；得彼捨已，離厭、不厭，譬如力士舌端唾沫，盡唾令滅。如是舌、味緣，生舌識，生可意、生不可意、生可意不可意，生已盡滅，所謂為捨；得彼捨已，離厭、不厭。身、觸緣，生身識，生可意、生不可意、生可意不可意，生已盡滅。聖弟子如是如實知。 ^n14d

身、觸緣，生身識，生可意、生不可意、生可意不可意，生已盡滅，寂滅、勝妙，所謂為捨；得彼捨已，離厭、不厭，譬如鐵丸燒令極熱，小渧水灑，尋即消滅。如是身、觸緣，生身識，生可意、生不可意、生可意不可意，生已盡滅，所謂為捨；得彼捨已，離厭，不厭。 ^n14e

意、法緣，生意識，生可意、生不可意、生可意不可意，生已速滅。聖弟子如是如實知：意法、緣，生意識，生可意、生不可意、生可意不可意，生已盡滅，是則寂滅，是則勝妙，所謂為捨；得彼捨已，離厭、不厭，譬如力士斷多羅樹頭。如是意、法緣，生意識，生可意、生不可意、生可意不可意，生已盡滅，所謂為捨；得彼捨已，離厭、不厭。 ^n14f

阿難！是為賢聖法律，為聖弟子修諸根。」 ^n15

「云何為〔聖法律學〕見跡？」 ^n16

佛告阿難：「眼、色緣，生眼識，生可意、生不可意、生可意不可意，彼聖弟子慚恥、厭惡。 ^n17a

耳、鼻、舌、身；意、法緣，生意識，生可意、生不可意、生可意不可意，彼聖弟子慚恥、厭惡。 ^n17b

阿難！是名賢聖法律學見跡。 ^n18

阿難是名賢聖法律無上修諸根，已說賢聖修諸根，已說學見跡。 ^n19

阿難！我為諸聲聞所作，所作已作，汝等當作所作，廣說如《篋毒蛇經》。」 ^n20

佛說此經已，尊者阿難聞佛所說，歡喜奉行。^n21
