# 一三九

聞如是： ^n1

一時，佛在釋翅尼拘留園，與大比丘眾五百人俱。 ^n2

爾時，國中豪貴諸大釋種五百餘人，欲有所論，集普義講堂。 ^n3

爾時，世典婆羅門便往詣彼釋種所，語彼釋種言：「云何諸君！此中頗有沙門、婆羅門及世俗人，能與吾共論議乎？」 ^n4

爾時，眾多釋報世典婆羅門曰：「此中今有二人，高才博學，居在迦毗羅越國。
云何為二人？
一名周利槃特比丘，二名瞿曇、釋種如來、至真、等正覺。
〔今此〕眾中，少知無聞，亦無智慧，言語醜陋，不別去就，如此槃特之比。又此迦維羅越一國之中，無知無聞，亦無黠慧，為人醜陋，多諸穢惡，〔不別去就〕，如此瞿曇之比。
汝今可與彼論議，設婆羅門能與彼二人論議得勝者，我等五百餘人，便當供養隨時所須，亦當相惠千鎰純金。」 ^n5

爾時，彼婆羅門便生此心：此迦毗羅越釋種，悉皆聰明，多諸技術，姦宄虛偽，無有正行。設吾與彼二人論議而得勝者，何足為奇，或復彼人得吾便者，便為愚者所伏；思此二理，吾不堪與彼論議也。作是語已，便退而去。 ^n6

是時，周利槃特到時著衣持鉢，入迦毗羅越乞食。 ^n7

時，世典婆羅門遙見周利槃特來，便作是念：我今當往問彼人義。 ^n8

時，世典婆羅門便往至比丘所，語周利槃特曰：「沙門！為字何等？」 ^n9

周利槃特曰：「止！婆羅門！何須問字？所以來此欲問義者，時可問之。」 ^n10

婆羅門言：「沙門！能與吾共論議乎？」 ^n11

周利槃特言：「我今尚能與梵天論議，何況與汝盲無目人乎？」 ^n12

婆羅門言：「盲者卽非無目人乎？無目則非盲耶？此是一義，豈非煩重！」 ^n13

是時，周利槃特便騰逝空中作十八變。 ^n14

爾時，婆羅門便作是念：此沙門止有神足，不解論議；設當與吾解此義者，身便當與作弟子。 ^n15

是時，尊者舍利弗以天耳聽聞有是語：「周利槃特與世典婆羅門作此論議。」 ^n16

是時，尊者舍利弗即變身作槃特形，隱槃特形，使不復現，語婆羅門曰：「汝婆羅門！若作是念：此沙門止有神足，不堪論議者，汝今諦聽！吾當說之，報汝向議，依此論本，當更引喻。汝今，婆羅門！名字何等？」 ^n17

婆羅門曰：「吾名梵天。」 ^n18

周利槃特問曰：「汝是丈夫乎？」 ^n19

婆羅門曰：「吾是丈夫。」 ^n20

復問：「是人乎？」 ^n21

婆羅門報曰：「是人。」 ^n22

周利槃特問曰：「云何婆羅門！丈夫亦是人，人亦是丈夫，此亦是一義，豈非煩重乎？然婆羅門，盲與無目，此義不同。」 ^n23

婆羅門曰：「云何沙門！名之為盲？」 ^n24

周利槃特曰：「猶如不見今世、後世，生者、滅者，善色、惡色，若好、若醜，眾生所造善惡之行，如實而不知，永無所睹，故稱之為盲。」 ^n25

婆羅門曰：「云何為無眼者乎？」 ^n26

周利槃特曰：「眼者，無上智慧之眼。彼人無此智慧之眼，故稱之為無目也。」 ^n27

婆羅門言：「止！止！沙門！捨此雜論，我今欲問深義。云何沙門！頗不依法得涅槃乎？」 ^n28

周利槃特報曰：「不依五盛陰而得涅槃。」 ^n29

婆羅門曰：「云何沙門！此五盛陰有緣生耶？無緣生乎？」 ^n30

周利槃特對曰：「此五盛陰有緣生，非無緣也。」 ^n31

婆羅門曰：「何等是五盛陰緣？」 ^n32

比丘曰：「愛是緣也。」 ^n33

婆羅門曰：「何者是愛？」 ^n34

比丘報曰：「生者是也。」 ^n35

婆羅門曰：「何者名為生？」 ^n36

比丘曰：「即愛是也。」 ^n37

婆羅門曰：「愛有何道？」 ^n38

沙門曰：「賢聖八品道是。所謂正見、〔正治、正語、正行、正命〕、正方便、正念、正定，是謂名為賢聖八品道。」 ^n39

爾時，周利槃特廣為說法已，婆羅門從比丘聞如此教已，諸塵垢盡，得法眼淨，卽於其處，身中刀風起而命終。 ^n40

是時，尊者舍利弗還復其形，飛在空中，還詣所止。 ^n41

是時，尊者周利槃特比丘往至普集講堂，眾多釋種所。到已，語彼釋言：「汝等速辦酥油、薪柴，往耶維世典婆羅門。」
是時，釋種卽辦薪、油，往耶維世典婆羅門。於四道頭起鍮婆，各各相率，便往至尊者周利槃特比丘所。到已，頭面禮足，在一面坐。 ^n42

時，諸釋種以此偈，向尊者周利槃特說曰：
耶維起鍮婆，不違尊者教；我等獲大利，得遇此福祐。 ^n43

是時，尊者周利槃特便以此偈而報釋曰：
今轉尊法輪，降伏諸外道；智慧如大海，此來降梵志。
所作善惡行，去來今現在；億劫不忘失，是故當作福。 ^n44

是時，尊者周利槃特廣與彼諸釋種說法已，諸釋白周利槃特言：「若尊者須衣被、飲食、牀褥、臥具、病瘦醫藥，我等盡當事事供給，唯願受請，勿拒微情！」
時，尊者周利槃特默然可之。 ^n45

爾時，諸釋種聞尊者周利槃特所說，歡喜奉行！^n46
