# 聽法經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「聖弟子清淨信心，專精聽法者，能斷五法，修習七法，令其滿足。 ^n2

何等為五？ ^n3a

謂貪欲蓋、瞋恚、睡眠、掉悔、疑，此蓋則斷。 ^n3b

何等七法？ ^n4a

謂念覺支，擇法、精進、猗、喜、定、捨覺支，此七法修習滿足。 ^n4b

淨信者謂心解脫，智者謂慧解脫。貪欲染心者，不得、不樂；無明染心者，慧不清淨。 ^n5

是故，比丘！離貪欲者，心解脫；離無明者，慧解脫。若彼比丘離貪欲，心解脫，得身作證；離無明，慧解脫。是名比丘斷愛縛、〔轉結〕、慢無間等、究竟苦邊。」 ^n6

佛說此經已，諸比丘聞佛所說，歡喜奉行。^n7
