# 鳥經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，有一鳥，名曰羅婆，為鷹所捉，飛騰虛空，於空鳴喚言：我不自覺，忽遭此難。我坐捨離父母境界而遊他處，故遭此難，如何今日為他所困，不得自在！ ^n2

鷹語羅婆：汝當何處自有境界而得自在？ ^n3

羅婆答言：我於田耕壟中，自有境界，足免諸難，是為我家父母境界。 ^n4

鷹於羅婆起憍慢言：放汝令去，還耕壟中，能得脫以不？ ^n5

於是羅婆得脫鷹爪，還到耕壟大塊之下，安住止處，然後於塊上，欲與鷹鬥。 ^n6

鷹則大怒，彼是小鳥，敢與我鬥！瞋恚極盛，〔迅飛〕直搏。 ^n7

於是羅婆入於塊下，鷹鳥飛勢，臆衝堅塊，碎身即死。 ^n8

時羅婆鳥深伏塊下，仰說偈言：
鷹鳥用力來，羅婆依自界，乘瞋猛盛力，致禍碎其身。
我具足通達，依於自境界，伏怨心隨喜，自觀欣其力。
設汝有兇愚，百千龍象力，不如我智慧，十六分之一，
觀我智殊勝，摧滅於蒼鷹。 ^n9

如是比丘！如彼鷹鳥愚癡，自捨所親父母境界，遊於他處，致斯災患。汝等比丘亦應如是，於自境界所行之處，應善守持，離他境界，應當學。 ^n10

比丘！他處他境界者，謂五欲境界。眼見可意、〔愛念〕妙色，欲心染著；耳識聲；鼻識香；舌識味；身識觸可意、〔愛念〕妙觸，欲心染著，是名比丘他處他境界。 ^n11

比丘！自處父母境界者，謂四念處。云何為四？ ^n12

謂身身觀念處，受、心、法法觀念處。 ^n13

是故，比丘！於自行處父母境界而自遊行，遠離他處他境界，應當學。」 ^n14

佛說此經已，諸比丘聞佛所說，歡喜奉行。^n15
