# 持傘蓋經

如是我聞：一時，佛住舍衛國祇樹給孤獨園。 ^n1

時有持金蓋、著舍勒、導從婆羅門，來詣佛所，與世尊面相問訊，慰勞已，退坐一面。而說偈言：
無非婆羅門，所行為清淨，剎利修苦行，於淨亦復乖，三典婆羅門，是則為清淨，如是清淨者，不在餘眾生。 ^n2

爾時，世尊說偈答言：
不知清淨道，及諸無上淨，於餘求淨者，至竟無淨時。 ^n3

婆羅門白佛：「瞿曇說清淨道及無上清淨耶？何等為清淨道？何等為無上清淨？」 ^n4

佛告婆羅門：「正見者為清淨道。正見修、習、多修習，斷貪欲，斷瞋恚，斷愚癡；若婆羅門貪欲永斷，瞋恚、愚癡永斷，一切煩惱永斷，是名無上清淨。 ^n5a

正志、正語、正業、正命、正方便、正念、正定，是名清淨道。正定修、習、多修習已，斷貪欲，斷瞋恚，斷愚癡；若婆羅門貪欲永斷，瞋恚、愚癡永斷，一切煩惱永斷，是名無上清淨。」 ^n5b

婆羅門白佛言：「瞿曇說清淨道，無上清淨耶！瞿曇！世務多事，今且辭還。」 ^n6

佛告婆羅門：「宜知是時。」 ^n7

持華蓋、著舍勒、導從婆羅門，聞佛所說，歡喜隨喜，從座起去。
〔大第一阿脩羅，卑嶷、二瞋罵，返戾及無害。〕
〔羅闍、婆私吒，摩佉與剎利，是名為十種。〕^n8
