# 如實知經

如是我聞：一時，佛在摩竭國人間遊行。 ^n1

於王舍城，波羅利弗是中間竹林聚落，國王於中造福德舍。 ^n2

爾時，世尊與諸大眾，於中宿止。 ^n3

爾時，世尊告諸比丘：「我與汝等，於四聖諦無知、無見，無隨順覺，無隨順受者，應當長夜驅馳生死。何等為四？謂苦聖諦、苦集聖諦、苦滅聖諦、〔苦滅道跡聖諦〕。 ^n4

以我及汝，於此苦聖諦，順知、順入、斷諸有流，盡諸生死，不受後有。〔於苦集聖諦、苦滅聖諦、苦滅道跡聖諦，順知、順入、斷諸有流，盡諸生死，不受後有。 ^n5

是故，比丘！於四聖諦未無間等者，當勤方便，起增上欲，修無間等。〕 ^n6

爾時，世尊即說偈言：
我常與汝等，長夜涉生死，不見聖諦故，大苦日增長。
若見四聖諦，斷有大流海，生死永已除，不復受後生。 ^n7

佛說此經已，諸比丘聞佛所說，歡喜奉行。^n8
