# 財利經

如是我聞：一時，佛住舍衛國祇樹給孤獨園。 ^n1

時波斯匿王獨靜思惟，作是念：世少有人得勝妙財利，能不放逸，能不貪著，能於眾生不起惡行。世多有人得勝妙財利，起於放逸，增其貪著，起諸邪行。 ^n2

作是念已，往詣佛所，稽首佛足，退坐一面，白佛言：「世尊！我獨靜思惟，作是念：世間少有人得勝妙財，能於財利不起放逸，不起貪著，不作邪行。世多有人得勝妙財，而起放逸，生於貪著，多起邪行。」 ^n3

佛告波斯匿王：「如是，大王！如是，大王！世少有人得勝妙財利，能不貪著，不起放逸，不起邪行。世多有人得勝妙財利，於財放逸，而起貪著，起諸邪行。 ^n4

大王！當知彼諸世人得勝財利，於財放逸而起貪著，作邪行者，〔是〕愚癡人長夜當得不饒益苦。 ^n5

大王！譬如獵師、獵師弟子，空野林中，張網施〔罝〕，多殺禽獸，困苦眾生，惡業增廣。 ^n6

如是世人得勝妙財利，於財放逸而起貪著，造諸邪行，亦復如是，是愚癡人長夜當得不饒益苦。」 ^n7

爾時，世尊復說偈言：
貪欲於勝財，為貪所迷醉，狂亂不自覺，猶如捕獵者。緣斯放逸故，當受大苦報。 ^n8

佛說此經已，波斯匿王聞佛所說，歡喜隨喜，作禮而去。^n9
