# 憂感經

如是我聞：一時，佛住舍衛國祇樹給孤獨園。 ^n1

時有眾多比丘，於拘薩羅國人間遊行，住一林中，夏安居。彼林中有天神住，知十五日諸比丘受歲，極生憂慼。有餘天神語彼天神言：「汝何卒生愁憂苦惱？汝當歡喜，諸比丘持戒清淨，今日受歲。」 ^n2

林中天神答言：「我知比丘今日受歲，不同無羞外道受歲。然精進比丘受歲，持衣缽，明日至餘處去，此林當空。」 ^n3

比丘去後，林中天神而說偈言：
今我心不樂，但見空林樹。清淨心說法，多聞諸比丘，瞿曇之弟子，今悉何處去？ ^n4

時有異天子而說偈言：
有至摩伽陀，有至拘薩羅，亦至金剛地，處處修遠離。猶如野禽獸，隨所樂而遊。^n5
