# 阿臘鬼經

如是我聞：一時，佛在摩竭提國人間遊行，到阿臘鬼住處夜宿。 ^n1

時阿臘鬼集會諸鬼神。 ^n2

時有竭曇鬼，見世尊在阿臘鬼住處夜宿。見已，至阿臘鬼所，語阿臘鬼言：「聚落主！汝獲大利！如來宿汝住處。」 ^n3

阿臘鬼言：「生人今日在我舍住耶？今當令知，為是如來，為非如來？」 ^n4

時阿臘鬼，諸鬼神聚會畢，還歸自家，語世尊曰：「出去，沙門！」 ^n5

爾時，世尊以他家故，即出其舍。 ^n6

阿臘鬼復言：「沙門，來入。」 ^n7

佛即還入，以滅慢故。如是再三。 ^n8

時阿臘鬼第四復語世尊言：「沙門！出去。」 ^n9

爾時，世尊語阿臘鬼言：「聚落主！已三見請，今不復出。」 ^n10

阿臘鬼言：「今問沙門，沙門答我能令我喜者善，不能令我喜者，我當壞其心、裂其胸，亦令熱血從其面出，執持兩手，擲著恆水彼岸。」 ^n11

世尊告言：「聚落主！我不見諸天魔、梵，沙門、婆羅門，天神、世人，有能壞我心，裂我胸，令我熱血從面而出，執持兩手擲著恆水彼岸者。然聚落主！汝今但問，當為汝說，令汝心喜。」 ^n12

時阿臘鬼說偈問佛：
說何等名為，勝士夫事物？
行於何等法，得安樂果報？
何等為美味？云何壽中勝？ ^n13

爾時，世尊說偈答言：
淨信為最勝，士夫之事物。行法得樂果。
解脫味中上，智慧除老死，是為壽中勝。 ^n14

時阿臘鬼復說偈言：
「云何得名稱？」如上所說偈。 ^n15

爾時，世尊說偈答言：
「持戒名稱流。」如上所說偈。 ^n16

時阿臘鬼復說偈言：
幾法起世間？幾法相順可？
世幾法取受？世幾法損減？ ^n17

爾時，世尊以偈答言：
世六法等起，六法相順可，世六法取受，世六法損減。 ^n18

阿臘鬼復說偈問佛：
誰能度諸流，晝夜勤方便？
無攀、無住處，孰能不沉沒？ ^n19

爾時，世尊說偈答言：
一切戒具足，智慧善正受，正念內思惟，能度難度流。不樂於五欲，亦超度色愛，無攀無住處，是能不沒溺。 ^n20

時阿臘鬼復說偈問佛：
以何法度流？以何度大海？
以何捨離苦？以何得清淨？ ^n21

爾時，世尊說偈答言：
以信度河流，不放逸度海，精進能斷苦，以慧得清淨。汝當更問餘，沙門梵志法，其法無有過，真諦施調伏。 ^n22

時阿臘鬼復說偈問佛：
何煩更問餘，沙門梵志法，即曰最勝士，以顯大法炬。於彼竭曇摩，常當報其恩，告我等正覺，無上導御師。我即日當行，從村而至村，親侍等正覺，聽受所說法。 ^n23

佛說此經已，阿臘鬼歡喜隨喜，作禮而去。^n24
