# 六九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「汝等莫畏福報，所以然者，此是受樂之應，甚可愛敬，所以名為福者，有此大報。
汝等當畏無福，所以然者，此名苦之原本，愁憂苦惱不可稱記，無有愛樂，此名無福。
比丘！昔我自念七年行慈心，復過七劫不來此世，復於七劫中生光音天，復於七劫生空梵天處為大梵天，無與等者統百千世界。三十六反為天帝釋形，無數世為轉輪王。
是故，諸比丘！作福莫倦。所以然者，此名受樂之應，甚可愛敬，是謂名為福。
汝等當畏無福，所以然者，苦之原本，愁憂苦惱不可稱記，此名無福。」 ^n3

爾時，世尊便說此偈：
快哉福報！所願者得；速至滅盡，到無為處。
正使億數，天魔波旬，亦不能嬈，為福業者。
彼恆自求，賢聖之道，便盡除苦，後無有憂。 ^n4

「是故，諸比丘！為福莫厭。是故，諸比丘！當作是學！」 ^n5

爾時，諸比丘聞佛所說，歡喜奉行！^n6
