# 自觀心經（上）

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「若有比丘不能善觀於他心者，當自善觀察於己心，應學如是。 ^n3

云何比丘善自觀心？比丘者，若有此觀，必多所饒益。我為得內止，不得最上慧觀法耶？我為得最上慧觀法，不得內止耶？我為不得內止，亦不得最上慧觀法耶？我為得內止，亦得最上慧觀法耶？ ^n4

若比丘觀已，則知我得內止，不得最上慧觀法者，彼比丘得內止已，當求最上慧觀法，彼於後時得內止，亦得最上慧觀法。 ^n5a

若比丘觀已，則知我得最上慧觀法，不得內止者，彼比丘住最上慧觀法已，當求內止，彼於後時得最上慧觀法，亦得內止。 ^n5b

若比丘觀已，則知我不得內止，亦不得最上慧觀法者，如是比丘不得此善法，為欲得故，便以速求方便，學極精勤，正念正智，忍不令退。
猶人為火燒頭、燒衣，急求方便救頭、救衣。
如是，比丘不得此善法，為欲得故，便以速求方便，學極精勤，正念正智，忍不令退，彼於後時即得內止，亦得最上慧觀法。 ^n5c

若比丘觀已，則知我得內止，亦得最上慧觀法，彼比丘住此善法已，當求漏盡智通作證。所以者何？ ^n5d

我說不得畜一切衣，亦說得畜一切衣。 ^n6

云何衣我說不得畜？若畜衣便增長惡不善法、衰退善法者，如是衣我說不得畜。 ^n7a

云何衣我說得畜？若畜衣便增長善法、衰退惡不善法者，如是衣我說得畜。 ^n7b

如衣，飲食、床榻……村邑亦復如是。 ^n8

我說不得狎習一切人，亦說得狎習一切人。 ^n9

云何人我說不得狎習？若狎習人便增長惡不善法、衰退善法者，如是人我說不得狎習。 ^n10a

云何人我說得與狎習？若狎習人便增長善法、衰退惡不善法者，如是人我說得與狎習。 ^n10b

彼可習法知如真，不可習法亦知如真。彼可習法、不可習法知如真已，不可習法便不習，可習法便習。彼不可習法不習，可習法習已，便增長善法，衰退惡不善法，是謂比丘善自觀心，善自知心，善取善捨。」 ^n11

佛說如是，彼諸比丘聞佛所說，歡喜奉行。^n12
