# 三三六

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我本為菩薩時，未成佛道中有此念：此世間極為勤苦；有生、有老、有病、有死，然此五盛陰不得盡本原。 ^n3

是時，我復作是念：由何因緣有生、老、病、死？復由何因緣致此災患？當思惟此時，復生此念：有生則有老、病、死。
爾時，當思惟是時，復更生念：由何因緣有生？此由有而生。
復生此念：有者，何由而有？當思惟是時，便生此念：此有由受而有。復念：此受何由而有？爾時，以智觀之，由愛而有受。
復更思惟：此愛何由而生？重觀察之，由痛而有愛。
復更思惟：此痛何由而生？當作是觀察時，由更樂而有此痛。復重思惟：此更樂何由而有？我生此念時，緣六入而有此更樂。
時我重思惟：此六入何由而有？觀察是時，由名色而有六入。
時我復作是念：名色何由而有？觀察是時，由識而有名色。
此識何由而有？觀察是時，由行生識。
時我復作是念：行何由而生？觀察是時，行由癡而生。 ^n4a

無明緣行，行緣識，識緣名色，名色緣六入，六入緣更樂，更樂緣痛，痛緣愛，愛緣受，受緣有，有緣生，生緣死，死緣愁、憂、苦、惱，不可稱計。如是名為苦盛陰所集。 ^n4b

我爾時復作是念：由何因緣滅生、老、病、死？我觀察是時，生滅，老、病、死滅。
時復生此念：由何而無生？觀此生原有滅，生則滅。復念：由何而無有？時生此念：無受則無有。
時我生此念：由何滅受？觀察是時，愛滅，受則滅。
復生此念：由何而滅愛？重更觀察，痛滅，愛則滅。
復思惟：由何而滅痛？觀察是時，更樂滅，則痛滅。
復思惟：更樂何由而滅？觀察是時，六入滅，則更樂滅。
復觀此六入何由而滅？當觀察時，名色滅，則六入滅。
復觀名色何由而滅？識滅，則名色滅。
復觀察此識何由而滅？行滅，則識滅。
復觀此行何由而滅？ ^n5a

癡滅，則行滅；行滅，則識滅；識滅，則名色滅；名色滅，則六入滅；六入滅，則更樂滅；更樂滅，則痛滅；痛滅，則愛滅；愛滅，則受滅；受滅，則有滅；有滅，則生滅；生滅，則老、病滅；老、病滅，則死滅，是謂名為五盛陰滅。 ^n5b

時我復生此念：此識最為原首，令人致此生、老、病、死；然不能知此生、老、病、死之原本。
猶如有人在山林中，行逐小徑道。小復前行，見舊大道，古昔諸人在中行處。是時，彼人便復行此道，小復前進，見舊城郭、園觀、浴池，皆悉茂盛，但彼城中無有居民。此人見已，還歸本國，前白王言：『昨遊山林見好城郭，樹木繁茂，但彼城中無有人民。大王！可使人民在彼城止住？』是時，國王聞此人語，卽居止人民；然此城郭還復如故，人民熾盛，快樂無比。 ^n6

諸比丘當知：我昔未成菩薩時，在山中學道，見古昔諸佛所遊行處，便從彼道，卽知生、老、病、死所起原本，有生有滅，皆悉分別，知生苦、生集、生盡、生道，皆悉了知，有、受、愛、痛、更樂、六入、名色、識、行、癡亦復如是。
無明起則行起，行所造者復由於識。我今以明於識，今與四部之眾而說此本；皆當知此原本所起，知苦、知集、知盡、知道，念使分明，以知六入，則知生、老、病、死，六入滅則生、老、病、死滅。 ^n7

是故，比丘！當求方便，滅於六入。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
