# 二○三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此三聚。
云何為三？所謂等聚、邪聚、不定聚。 ^n3

彼云何為等聚？所謂等見、等治、等語、等業、等命、等方便、等念、等定，是謂等聚。 ^n4a

彼云何名為邪聚？所謂邪見、邪治、邪語、邪業、邪命、邪方便、邪念、邪定，是謂邪聚。 ^n4b

彼云何名為不定聚？所謂不知苦、不知集、不知盡、不知道、不知等聚、不知邪聚，是謂名為不定聚。 ^n4c

諸比丘當知：復有三聚。
云何為三？所謂善聚、等聚、定聚。 ^n5

彼云何名善聚？所謂三善根。何等三善根？所謂不貪善根、不恚善根、不癡善根，是謂善聚。 ^n6a

云何名為等聚？所謂賢聖八品道：等見、等治、等語、等業、等命、等方便、等念、等三昧，是謂等聚。 ^n6b

彼云何名為定聚？所謂知苦、知集、知盡、知道、知善聚、知惡趣、知定聚，是謂名為定聚。 ^n6c

是故，諸比丘！此三聚中，邪聚、不定聚，當遠離之，此正聚者當奉行。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
