# 愛經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有從愛生愛、從愛生恚、從恚生愛、從恚生恚。 ^n2

云何為從愛生愛？謂有一於眾生，有喜、有愛、有念、有可意，他於彼有喜、有愛、有念、有可意隨行。此作是念：我於彼眾生，有喜、有愛、有念、有可意，他復於彼有喜、有愛、有念、有可意隨行故，我於他人復生於愛，是名從愛生愛。 ^n3a

云何從愛生恚？謂有一於眾生有喜、有愛、有念、有可意，而他於彼不喜、不愛、不念、不可意隨行。此作是念：我於眾生有喜、有愛、有念、有可意，而他於彼不喜、不愛、不念、不可意隨行，故我於他而生瞋恚，是名從愛生恚。 ^n3b

云何為從恚生愛？謂有一於眾生，不喜、不愛、不念、不可意，他復於彼不喜、不愛、不念，不可意隨行，故我於他而生愛念，是名從恚生愛。 ^n3c

云何從恚生恚？謂有一於眾生，不喜、不愛、不念、不可意，而他於彼有喜、有愛、有念、有可意隨行。此作是念：我於彼眾生不喜、不愛、不念、不可意，而他於彼有喜、有愛、有念、有可意隨行，我於他所〔起瞋恚〕，是名從恚生恚。 ^n3d

若比丘離欲、惡不善法，有覺、有觀、乃至初禪；第二，第三，第四禪具足住者，從愛生愛，從恚生恚，從恚生愛，從愛生恚，已斷、已知，斷其根本，如截多羅樹頭，無復生分，於未來世成不生法。 ^n4

若彼比丘，盡諸有漏，無漏心解脫，慧解脫，現法自知作證：我生已盡、梵行已立、所作已作、自知不受後有。當於爾時，不自舉、不起塵、不熾然、不嫌彼。 ^n5

云何自舉？謂見色是我、色異我、我中色、色中我；受、想、行、識，亦復如是，是名自舉。 ^n6a

云何不自舉？謂不見色是我、色異我、我中色、色中我；受、想、行、識，亦復如是，是名不自舉。 ^n6b

云何還舉？謂於罵者還罵，瞋者還瞋，打者還打，觸者還觸，是名還舉。 ^n7a

云何不還舉？謂罵者不還罵，瞋者不還瞋，打者不還打，觸者不還觸，是名不還舉。 ^n7b

云何起塵？謂有我、我欲，乃至十八種愛，是名起塵。 ^n8a

云何不起塵？謂無我、無我欲，乃至十八愛不起，是名不起塵。 ^n8b

云何熾然？謂有我所、我所欲，乃至外十八愛行，是名熾然。 ^n9a

云何不熾然？謂無我所、無我所欲，乃至無外十八愛行，是名不熾然。 ^n9b

云何嫌彼？謂見我真實，起於我慢、我欲、我使，不斷、不知，是名嫌彼。 ^n10a

云何不嫌彼？謂不見我真實，我慢、我欲、我使，已斷、已知，是名不嫌彼。」 ^n10b

佛說此經已，諸比丘聞佛所說，歡喜奉行。^n11
