# 一六八

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「阿練比丘當修行二法。
云何二法？所謂止與觀也。
若阿練比丘得休息止，則戒律成就，不失威儀，不犯禁行，作諸功德。若復阿練比丘得觀已，便觀此苦，如實知之。觀苦集，觀苦盡，觀苦出要，如實知之。彼如是觀已，欲漏心得解脫，有漏心、無明漏心得解脫，便得解脫智：生死已盡，梵行已立，所作已辦，更不復受有，如實知之。 ^n3

過去諸多薩阿竭、阿羅訶、三耶三佛皆由此二法而得成就。
所以然者，猶如菩薩坐樹王下時，先思惟此法止與觀也。若菩薩摩訶薩得止已，便能降伏魔怨；若復菩薩得觀已，尋成三達智，成無上至真、等正覺。 ^n4

是故，諸比丘！阿練比丘當求方便，行此二法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
