# 命經

如是我聞：一時，佛住舍衛國祇樹給孤獨園。 ^n1

爾時，舍衛國有長者，名摩訶男，命終無有兒息，波斯匿王以無子無親屬之財，悉入王家。波斯匿王日日校閱財物，身蒙塵土，來詣佛所，稽首佛足，退坐一面。 ^n2

爾時世尊告波斯匿王：「大王！從何所來？身蒙塵土，似有疲倦。」 ^n3

波斯匿王白佛：「世尊！此國長者摩訶男命終，有無子之財，悉入王家，瞻視料理，致令疲勞，塵土坌身，從其舍來。」 ^n4

佛問波斯匿王：「彼摩訶男長者，大富多財耶？」 ^n5

波斯匿王白佛：「大富，世尊！錢財甚多，百千巨億〔金銀〕寶物，況復餘財！世尊！波摩訶男在世之時，麤衣、惡食，如上廣說。」 ^n6

佛告波斯匿王：「彼摩訶男過去世時，遇多迦羅尸棄辟支佛，施一飯食，非淨信心，不恭敬與，不自手與，施後變悔，言此飲食自可供給我諸僕使，無辜持用施於沙門。由是施福，七反往生三十三天，七反生此舍衛國中，最勝族姓，最富錢財。以彼施辟支佛時不淨信心，不手自與，不恭敬與，施後隨每，故在所生處，雖得財富，猶故受用麤衣、麤食，麤弊臥具、屋舍、車乘，初不嘗得上妙色、聲、香、味、觸以自安身。 ^n7

復次，大王！時彼摩訶男長者，殺其異母兄，取其財物，緣斯罪故，經百千歲墮地獄中。彼餘罪報生舍衛國，七反受身，常以無子財沒入王家。大王！摩訶男長者今此壽終，過去施報盡於此身。以彼慳貪，於財放逸，因造過惡，於此命終，已墮地獄受極苦惱。」 ^n8

波斯匿王白佛言：「世尊！摩訶男長者命終，已入地獄受苦痛耶？」 ^n9

佛言：「如是，大王！已入地獄。」 ^n10

時波斯匿王，念彼悲泣，以衣拭淚而說偈言：
財物真金寶，象馬莊嚴具，奴僕諸僮使，及諸田宅等，一切皆遺棄，裸神獨遊往。福運數已窮，永捨於人身，彼今何所有，何所持而去？於何事不捨，如影之隨形？ ^n11

爾時，世尊說偈答言：
唯有罪福業，若人已作者，是則己之有，彼則常持去，生死未曾捨，如影之隨形。如人少資糧，涉遠遭苦難，不修功德者，必經惡道苦。如人豐資糧，安樂以遠遊，修德淳厚者，善趣長受樂。如人遠遊行，歲久安隱歸，宗親善知識，歡樂欣集會；善修功德者，此沒生他世，彼諸親眷屬，見則心歡喜。是故當修福，積集期永久，福德能為人，建立他世樂。福德天所歎，等修正行故，現世人不毀，終則生天上。 ^n12

佛說此經已，波斯匿王聞佛所說，歡喜隨喜，作禮而去。^n13
