# 一四五

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，王阿闍世有象，名那羅祇梨，極為兇弊暴虐，勇健能降外怨，緣彼象力，使摩竭一國，無不靡伏。 ^n3

爾時，提婆達兜便往至王阿闍世所，到已，而作是說：「大王當知：今此象惡，能降伏眾怨，可以醇酒，飲彼象醉。清旦，沙門瞿曇必來入城乞食，當放此醉象，蹋蹈殺之。」 ^n4

時，王阿闍世聞提婆達兜教，卽告令國中：「明日清旦，當放醉象，勿令人民在里巷遊行。」 ^n5

是時，提婆達兜告王阿闍世曰：「若彼沙門瞿曇有一切智，知當來事者，明日必不入城乞食。」 ^n6

王阿闍世曰：「亦如尊教，設有一切智者，明日清旦不入城乞食。」 ^n7

爾時，羅閱城內男女大小事佛之者，聞王阿闍世清旦當放醉象害於如來，聞已，各懷愁憂，便往至世尊所，頭面禮足，在一面住，白世尊曰：「明日清旦，願世尊勿復入城！所以然者，王阿闍世今有教令，敕語城內人民之類：『明日勿復在里巷行來，吾欲放醉象，害沙門瞿曇。設沙門有一切智，明日清旦不入城乞食。』唯願世尊勿復入城！傷害如來，世人喪目，無復救護。」 ^n8

世尊告曰：「止！止！諸優婆塞！勿懷愁惱。所以然者，如來之身非俗數身，然不為他人所害，終無此事。
諸優婆塞當知：
閻浮里地東西廣七千由旬，南北長二十一千由旬。
瞿耶尼縱廣八千由旬，如半月形。
弗于逮縱廣九千由旬，土地方正。
鬱單越縱廣十千由旬，土地圓如滿月。
正使此四天下醉象滿其中，如似稻、麻、藂林，其數如是，猶不能得動如來毫毛，況復得害於如來？終無此事！
則捨四天下，復有如千天下、千日月、千須彌山、千四海水、千閻浮提、千瞿耶尼、千弗于逮、千鬱單越、千四天王天、千三十三天、千兜術天、千豔天、千化自在天、千他化自在天，此名千世界。乃至二千世界，此名中千世界。乃至三千世界，此名三千大千世界。滿其中伊羅鉢龍王，猶不能動如來一毛，況復此象欲害如來哉？終無是處。
所以然者，如來神力不可思議，如來出世，終不為人所傷害也。汝等各歸所在，如來自當知此變趣。」
爾時，世尊與四部眾廣為說微妙之法。 ^n9

時，優婆塞、優婆斯聞正法已，各從座起，頭面禮足，便退而去。 ^n10

爾時，世尊清旦著衣持鉢，欲入羅閱城乞食。 ^n11

是時，提頭賴吒天王將乾沓惒等，從東方來，侍從世尊。
是時，毗留勒王將拘槃荼眾，從南方來，侍從如來。
西方天王毗留波叉將諸龍眾，侍從如來。
北方天王拘毗羅將羅剎鬼眾，侍從如來。
是時，釋提桓因將諸天人數千萬眾，從兜術天沒，來至世尊所。
時，梵天王將諸梵天數千萬眾，從梵天上來至世尊所。 ^n12

釋、梵、四天王及二十八天，大鬼神王各各相謂言：「我等今日當觀二神，龍象共鬥，誰者勝負？」 ^n13

時，羅閱城四部之眾遙見世尊將諸比丘入城乞食，時城內人民皆舉聲喚曰。 ^n14

王阿闍世復聞此聲，問左右曰：「此是何等聲響，乃徹此間？」 ^n15

侍臣對曰：「此是如來入城乞食，人民見已，故有此聲。」 ^n16

阿闍世曰：「沙門瞿曇亦無聖道，不知人心來變之驗。」
王阿闍世卽敕象師：「汝速將象飲以醇酒，鼻帶利劍，卽放使走！」 ^n17

爾時，世尊將諸比丘詣城門，適舉足入門。 ^n18

時，天地大動，諸神尊天在虛空中散種種之華。 ^n19

時，五百比丘見醉象來，各各馳走，莫知所如。 ^n20

時，彼暴象遙見如來，便走趣向。侍者阿難見醉象來，在世尊後，不自安處，白世尊曰：「此象暴惡，將恐相害，宜可遠之。」 ^n21

世尊告曰：「勿懼！阿難！吾今當以如來神力降伏此象。」 ^n22

如來觀察暴象不近不遠，便化左右作諸師子王，於彼象後作大火坑。 ^n23

時，彼暴象見左右師子王及見火坑，卽失尿放糞，無走突處，便前進向如來。 ^n24

爾時，世尊便說此偈：
汝莫害於龍，龍現甚難遇；不由害龍已，而得生善處。 ^n25

爾時，暴象聞世尊說此偈，如被火燃，卽自解劍，向如來跪雙膝，投地以鼻舐如來足。 ^n26

時，世尊伸右手摩象頭，而作是說：
瞋恚生地獄，亦作蛇蚖形；是故當捨恚，更莫受此身。
爾時，神尊諸天在虛空中，以若干百千種花散如來上。 ^n27

是時，世尊與四部之眾、天、龍、鬼神說微妙法。 ^n28

爾時，見降象男女六萬餘人諸塵垢盡，得法眼淨，八萬天人亦得法眼淨。 ^n29

時，彼醉象身中刀風起，身壞命終，生四天王宮。 ^n30

爾時，諸比丘、比丘尼，諸優婆塞、優婆夷，及天、龍、鬼神，聞世尊所說，歡喜奉行！^n31
