# 三二九

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今當說第一最空法，汝等善思念之。」 ^n3

諸比丘對曰：「如是，世尊！」爾時，諸比丘從佛受教。 ^n4

世尊告曰：「彼云何名為第一最空之法？ ^n5

若眼起時則起，亦不見來處，滅時則滅，亦不見滅處；除假號法、因緣法。云何假號、因緣？
所謂是有則有，此生則生，無明緣行，行緣識，識緣名色，名色緣六入，六入緣更樂，更樂緣痛，痛緣愛，愛緣受，受緣有，有緣生，生緣死，死緣愁、憂、苦、惱，不可稱計。如是苦陰成此因緣。
無是則無，此滅則滅。無明滅則行滅，行滅則識滅，識滅則名色滅，名色滅則六入滅，六入滅則更樂滅，更樂滅則痛滅，痛滅則愛滅，愛滅則受滅，受滅則有滅，有滅則生滅，生滅則死滅，死滅則愁、憂、苦、惱，皆悉滅盡，除假號之法。 ^n6a

耳、鼻、舌、身、意法亦復如是，起時則起，亦不知來處，滅時則滅，亦不知滅處，除其假號之法。
彼假號法者，此起則起，此滅則滅。 ^n6b

此六入亦無人造作，亦名色、六入法，由父母而有胎者亦無，因緣而有，此亦假號，要前有對，然後乃有。 ^n7a

猶如鑽木求火，以前有對，然後火生；火亦不從木出，亦不離木。若復有人劈木求火亦不能得，皆由因緣合會，然後有火。 ^n7b

此六情起病亦復如是，皆由緣會於中起病。此六入起時則起，亦不見來，滅時則滅，亦不見滅；除其假號之法，因由父母合會而有。」 ^n7c

爾時，世尊便說此偈：
先當受胞胎，漸漸如凍酥；遂復如息肉，後轉如像形。
先生頭項頸，轉生手足指；支節各各生，髮毛爪齒成。
若母飲食時，種種若干饌；精氣用活命，受胎之原本。
形體以成滿，諸根不缺漏；由母得出生，受胎苦如是。 ^n8

「比丘當知：因緣合會，乃有此身耳！又復，比丘！一人身中骨有三百六十，毛孔九萬九千，脈有五百，筋有五百，蟲八萬戶。比丘當知：六入之身有如是災變。比丘！當念思惟：如是之患，誰作此骨？誰合此筋脈？誰造此八萬戶蟲？爾時，彼比丘作是念思惟，便獲二果：若阿那含、若阿羅漢。」 ^n9

爾時，世尊便說此偈：
三百六十骨，在此人身中；古佛之所演，我今亦說之。
筋有五百枚，脈數亦如是；蟲有八萬種，九萬九千毛。
當觀身如是，比丘勤精進；速得羅漢道，往至涅槃界。
此法皆空寂，愚者之所貪；智者心歡悅，聞此空法本。 ^n10

「是謂，比丘！此名第一最空之法。與汝等說如來之所施行之法，我今已為起慈哀心，我今已辦，常當念修行其法，在閑居之處，坐禪思惟，勿有懈怠。今不修行，後悔無益！此是我之教訓。如是，諸比丘！當作是學！」 ^n11

爾時，諸比丘聞佛所說，歡喜奉行！^n12
