# 度經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「有三度處異姓、異名、異宗、異說，謂有慧者善受、極持而為他說，然不獲利。云何為三？
或有沙門、梵志如是見、如是說，謂人所為一切皆因宿命造。
復有沙門、梵志如是見、如是說，謂人所為一切皆因尊祐造。
復有沙門、梵志如是見、如是說，謂人所為一切皆無因無緣。 ^n3

於中若有沙門、梵志如是見、如是說，謂人所為一切皆因宿命造者，我便往彼，到已，卽問：『諸賢！實如是見、如是說，謂人所為一切皆因宿命造耶？』
彼答言：『爾。』
我復語彼：『若如是者，諸賢等皆是殺生。所以者何？以其一切皆因宿命造故。
如是，諸賢皆是不與取、邪淫、妄言…乃至邪見，所以者何？以其一切皆因宿命造故。
諸賢！若一切皆因宿命造，見如真者，於內因內，作以不作，都無欲、無方便。
諸賢！若於作以不作，不知如真者，便失正念、無正智，則無可以教。』 ^n4a

如沙門法如是說者，乃可以理伏彼沙門、梵志。 ^n4b

於中若有沙門、梵志如是見、如是說，謂人所為一切皆因尊祐造者，我便往彼，到已，卽問：『諸賢！實如是見、如是說，謂人所為一切皆因尊祐造耶？』
彼答言：『爾。』
我復語彼：『若如是者，諸賢等皆是殺生。所以者何？以其一切皆因尊祐造故。
如是，諸賢皆是不與取、邪淫、妄言…乃至邪見，所以者何？以其一切皆因尊祐造故。
諸賢！若一切皆因尊祐造，見如真者，於內因內，作以不作，都無欲、無方便。
諸賢！若於作以不作，不知如真者，便失正念、無正智，則無可以教。』 ^n5a

如沙門法如是說者，乃可以理伏彼沙門、梵志。 ^n5b

於中若有沙門、梵志如是見、如是說，謂人所為一切皆無因無緣者，我便往彼，到已，卽問：『諸賢！實如是見、如是說，謂人所為一切皆無因無緣耶？』
彼答言：『爾。』
我復語彼：『若如是者，諸賢等皆是殺生。所以者何？以其一切皆無因無緣故。
如是，諸賢皆是不與取、邪淫、妄言…乃至邪見。所以者何？以其一切皆無因無緣故。
諸賢！若一切皆無因無緣，見如真者，於內因內，作以不作，都無欲、無方便。
諸賢！若於作以不作，不知如真者，便失正念、無正智，則無可以教。』 ^n6a

如沙門法如是說者，乃可以理伏彼沙門、梵志。 ^n6b

我所自知、自覺法，為汝說者，若沙門、梵志，若天、魔、梵及餘世間皆無能伏，皆無能穢，皆無能制。 ^n7

云何我所自知、自覺法為汝說，非為沙門、梵志，若天、魔、梵及餘世間所能伏、所能穢、所能制？ ^n8

謂有六處法，我所自知、自覺為汝說，非為沙門、梵志，若天、魔、梵及餘世間所能伏、所能穢、所能制。 ^n9a

復有六界法，我所自知、自覺為汝說，非為沙門、梵志，若天、魔、梵及餘世間所能伏、所能穢、所能制。 ^n9b

云何六處法，我所自知、自覺為汝說？謂眼處，耳、鼻、舌、身、意處，是謂六處法，我所自知、自覺為汝說也。 ^n10a

云何六界法，我所自知、自覺為汝說？謂地界，水、火、風、空、識界，是謂六界法，我所自知、自覺為汝說也。 ^n10b

以六界合故，便生母胎，因六界便有六處，因六處便有更樂，因更樂便有覺。比丘！若有覺者便知苦如真，知苦集、知苦滅、知苦滅道如真。 ^n11

云何知苦如真？謂生苦、老苦、病苦、死苦、怨憎會苦、愛別離苦、所求不得苦、略五盛陰苦，是謂知苦如真。 ^n12a

云何知苦集如真？謂此愛受當來有樂欲，共俱求彼彼有，是謂知苦集如真。 ^n12b

云何知苦滅如真？謂此愛受當來有樂欲，共俱求彼彼有斷無餘，捨、吐盡、無欲、滅、止、沒，是謂知苦滅如真。 ^n12c

云何知苦滅道如真？謂八支聖道──正見…乃至正定，是為八，是謂知苦滅道如真。 ^n12d

比丘！當知苦如真，當斷苦集，當苦滅作證，當修苦滅道。若比丘知苦如真，斷苦集，苦滅作證，修苦滅道者，是謂比丘一切漏盡，諸結已解，能以正智而得苦際。」 ^n13

佛說如是，彼諸比丘聞佛所說，歡喜奉行。^n14
