# 二三二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我今非獨在比丘、比丘尼、清信士、清信女中為尊，乃至世間人民中獨尊。今有四法本末，我躬自知之，而作證於四部之眾、天上、人中。
云何為四？一者一切諸行皆悉無常，我今知之，於四部之眾、天上、人中而作證；
二者一切諸行苦；
三者一切諸行無我；
四者涅槃休息。
我今知之，於四部之眾，於天上、人中而作證。 ^n3

是謂比丘！四法之本，是故於天上、人中而獨得尊。」 ^n4

爾時，諸比丘聞佛所說，歡喜奉行！^n5
