# 阿那律經

如是我聞：一時，佛住舍衛國祇樹給孤獨園。 ^n1

爾時，尊者阿那律陀詣佛所，稽首禮足，退坐一面，白佛言：「世尊！若有比丘住於學地，未得上進安隱涅槃而方便求，是聖弟子當云何於正法律修、習、多修習，得盡諸漏，乃至自知不受後有？」 ^n2

佛告阿那律：「若聖弟子住於學地，未得上進安隱涅槃而方便求，彼於爾時，當內身身觀念住，精勤方便，正智、正念，調伏世間貪憂。 ^n3a

如是受、心、法法觀念住，精勤方便，正智、正念，調伏世間貪憂。 ^n3b

如是聖弟子多修習已，得盡諸漏，乃至自知不受後有。」 ^n4

爾時，尊者阿那律陀，聞佛所說，歡喜隨喜，作禮而去。^n5
