# 難陀經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「其有說言大力者，其唯難陀，此是正說。其有說言最端政者，其唯難陀，是則正說。其有說言愛欲重者，其唯難陀，是則正說。 ^n2

諸比丘！而今難陀關閉根門，飲食知量，初夜後夜精勤修習，〔正念〕正智成就，堪能盡壽，純一滿淨，梵行清白。 ^n3

彼難陀比丘，關閉根門故，若眼見色，不取色相，不取隨形好。若諸眼根增不律儀，無明闇障，〔世間貪憂〕惡不善法，不漏其心，生諸律儀，防護於眼。 ^n4a

耳、鼻、舌、身、意根，生諸律儀。 ^n4b

是名難陀比丘關閉根門。 ^n4c

飲食知量者，難陀比丘於食繫數，不自高，不放逸，不著色，不著莊嚴，支身而已。任其所得，為止飢渴修梵行故；故起苦覺令息滅，未起苦覺令不起故；成其崇向故；氣力安樂〔無間〕獨住故。 ^n5a

如人乘車，塗以膏油，不為自高，乃至莊嚴，為載運故。又如塗瘡，不貪其味，為息苦故。 ^n5b

如是善男子難陀，知量而食，乃至無間獨住。 ^n5c

是名難陀知量而食。 ^n5d

彼善男子難陀，初夜後夜精勤修業者，彼難陀晝則經行、坐禪，除去陰障，以淨其身。 ^n6a

於初夜時，經行、坐禪，除去陰障，以淨其身。 ^n6b

於中夜時，房外洗足，入於室中，右〔脅〕而臥，屈膝累足，〔係念明相〕，作起覺想。 ^n6c

於後夜時，徐覺徐起，經行、坐禪。 ^n6d

是名善男子難陀，初夜後夜〔精勤修習〕。 ^n6e

彼善男子難陀勝念、正知者，是善男子難陀，觀察東方，一心正念，安住觀察。 ^n7a

觀察南、西、北方，亦復如是一心正念，安住觀察。 ^n7b

如是觀者，〔世間貪憂〕惡不善法不漏其心。 ^n7c

彼善男子難陀，覺諸受起、覺諸受住、覺諸受滅，正念而住，不令散亂。 ^n7d

覺諸想起、覺諸想住、覺諸想滅；覺諸覺起、覺諸覺住、覺諸覺滅，〔正念而〕住，不令散亂。 ^n7e

是名善男子難陀，正念、正智成就。 ^n7f

是故諸比丘當作是學！關閉根門，如善男子難陀；飲食知量，如善男子難陀；初夜後夜精勤修業，如善男子難陀；正念、正智成就，如善男子難陀。如教授難陀法，亦當持是為其餘人說。」 ^n8

時有異比丘而說偈言：
善關閉根門，正念攝心住，飲食知節量，
覺知諸心相，善男子難陀，世尊之所歎！ ^n9

佛說此經已，諸比丘聞佛所說，歡喜奉行。^n10
