# 二○四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有此三觀想。
云何為三？所謂觀欲想、瞋恚想、殺害想。是謂比丘有此三想。
比丘當知：若有觀欲想，命終時便墮地獄中。
若觀瞋恚想，命終時生畜生中，所謂雞狗之屬，蛇蚖之類而生其中。
若觀害想，亦命終者生餓鬼中，形體燒然，苦痛難陳。
是謂比丘！有此三想生地獄中、餓鬼、畜生。 ^n3

復有三想。
云何為三？所謂出要想、不害想、不恚想。
若有人有出要想者，命終之時生此人中。
若有不害想者，命終時生自然天上。
若有人不殺心者，命終時斷五結，便於彼處而般涅槃。 ^n4

是謂，比丘！有此三想，常念修行，此三惡想當遠離之。如是，諸比丘！當作是學！」 ^n5

爾時，諸比丘聞佛所說，歡喜奉行！
地主婆拘耳，婆提逆順香，愚世三不善，三聚觀在後。^n6
