# 優缽羅色經

如是我聞：一時，佛住舍衛國祇樹給孤獨園。 ^n1

時有優缽羅色比丘尼，住舍衛國王園比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，坐一樹下，入晝正受。 ^n2

時魔波旬作是念：今沙門瞿曇住舍衛國祇樹給孤獨園，優缽羅色比丘尼住舍衛國王園比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，坐一樹下，入晝正受，我今當往為作留難。 ^n3

即化作年少，容貌端正，至優缽羅色比丘尼所而說偈言：
妙華堅固樹，依止其樹下，獨一無等侶，不畏惡人耶？ ^n4

時優缽羅色比丘尼作是念：為何等人欲恐怖我？為是人、為非人？為姦狡人？如是思惟，即得覺知，必是惡魔波旬欲亂我耳。即說偈言：
設使有百千，皆是姦狡人，如汝等惡魔，來至我所者，不能動毛髮，不畏汝惡魔。 ^n5

魔復說偈言：
我今入汝腹，住於內藏中，或住兩眉間，汝不能見我。 ^n6

時優缽羅色比丘尼復說偈言：
我心有大力，善修習神通，大縛已解脫，不畏汝惡魔。我已吐三垢，恐怖之根本，住於不恐地，不畏於魔軍。於一切愛喜，離一切闇冥，已證於寂滅，安住諸漏盡。覺知汝惡魔，自當消滅去。」 ^n7

時魔波旬作是念：優缽羅色比丘尼已知我心。內懷憂愁，即沒不現。^n8
