# 木杵經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「譬如木杵，常用不止，日夜消減。 ^n2a

如是比丘！若沙門、婆羅門，從本以來，不閉根門，食不知量，初夜、後夜不勤覺悟修習善法，當知是輩終日損減，不增善法，如彼木杵。 ^n2b

諸比丘！譬如優缽羅、缽曇摩、拘牟頭、分陀利，生於水中，長於水中、隨水增長。 ^n3a

如是沙門、婆羅門，善閉根門，飲食知量，初夜後夜精勤覺悟，當知是等善根功德，日夜增長，終不退減。 ^n3b

當如是學：善閉根門，飲食知量，初夜、後夜精勤覺悟，功德善法日夜增長，當如是學。」 ^n4

佛說此經已，諸比丘聞佛所說，歡喜奉行。^n5
