# 城經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「眾生於無始生死，長夜輪轉，不知苦之本際。」 ^n2

時有異比丘從坐起，整衣服，偏袒右肩，為佛作禮，右膝著地，合掌白佛：「世尊！劫長久如？」 ^n3

佛告比丘：「我能為汝說，而汝難知。」 ^n4

比丘白佛：「可說譬不？」 ^n5

佛言：「可說，比丘！譬如鐵城，方一由旬，高下亦爾，滿中芥子；有人百年取一芥子，盡其芥子，劫猶不竟。 ^n6

如是比丘！其劫者如是長久，如是長劫，百千萬億大苦相續，白骨成丘，膿血成流，地獄、畜生、餓鬼惡趣。 ^n7

是名比丘！無始生死，長夜輪轉，不知苦之本際。 ^n8

是故，比丘！當如是學：斷除諸有，莫令增長。」 ^n9

佛說此經已，諸比丘聞佛所說，歡喜奉行。^n10
